JAMAL PATUT ANJUR DEMO DI DEPAN PEJABAT TPM DAN DBKL, BUKANNYA DI JALAN
PETALING

Tidak cukup dengan perhimpunan berunsur perkauman yang digerakkannya bersama Pesaka pada 16 September lalu, Jamal Mohd Yunus yang mendakwa dirinya mewakili Gabungan NGO-NGO Melayu dilaporkan mahu mengadakan demonstrasi di Jalan Petaling pula pada Sabtu ini.
Daripada matlamat awal mengadakan demonstrasi itu untuk menuntut kouta tapak perniagaan untuk orang-orang Melayu di Jalan Petaling, tujuan demo itu kini bertambah cabangnya kepada  dakwaan mengenai kebanjiran warga asing dan penjualan barang-barang tiruan di kawasan tersebut.
Ini menunjukkan Jamal seperti sedang mengumpulkan banyak sebab untuk mengadakan perhimpunan itu dan seterusnya memancing kehadiran lebih ramai peserta.
Selain itu, sepertimana laporan banyak media atas talian, Jamal turut mengancam pihak berkuasa agar menyelesaikan segera isu-isu yang dibangkitkannya berkaitan Jalan Petaling yang memang dikenali sebagai kawasan perniagaan orang Cina jika tidak mahu perhimpunan dan kemungkinan “suatu rusuhan” akan berlaku.
“Kalau pihak berkuasa tak ambil tindakan, saya yakin 99 peratus akan ada perhimpunan dan mungkin berlaku rusuhan di sana,” Jamal dilaporkan memberi ancaman.
Walaupun pihak polis melalui Timbalan Ketua Polisnya, Noor Rashid Ibrahim telah memberi amaran untuk mengambil tindakan tegas terhadap Jamal berikutan ancamannya itu, adalah disarankan agar pihak polis tidak berlengah-lengah lagi daripada menahan dan menyiasatnya.
Tindakan beliau sudah jelas bukan saja mengeruhkan lagi hubungan kaum di negara ini dan mungkin menyebabkan ketegangan yang lebih berlarutan dalam negara, bahkan jelas memalukan orang-orang Melayu sendiri.
Ini kerana, kalau pun pun orang-orang Melayu mahu turut sama menjalankan perniagaan di Jalan Petaling, ianya tidak harus dilakukan melalui rusuhan atau suatu bentuk kekerasan.
Kita bukan lagi hidup di zaman batu di mana kita boleh menggunakan kekerasan jika inginkan sesuatu kawasan itu. Perniagaan harus dijalankan dengan usaha gigih dan persaingan, tetapi tidak dengan merampas hak milik orang lain.
Oleh itu, tangkaplah segera Jamal yang rasis dan menyusahkan ini!!
Lagi pula, pihak yang mengeluarkan lesen untuk menjalankan perniagaan di Jalan Petaling ialah DBKL di mana Datuk Bandar dan Menteri Wilayah Persekutuannya adalah berbangsa Melayu.
Buatlah  perhimpunan aman secara besar-besaran di depan pejabat Datuk Bandar atau Menteri Wilayah Persekutuan dan mintalah diperuntukan kouta tertentu untuk orang-orang Melayu berniaga di sana.
Berkenaan kebanjiran warga asing, Jamal sepatutnya mengadakan perhimpunan di depan Kementerian Dalam Negeri untuk membantah kelulusan dan mempersoalkan mengapa tiada tindakan tegas diambil untuk mencegah kebanjiran pendatang tanpa izin di Jalan Petaling itu.
Oleh kerana Menteri Dalam Negeri adalah juga Timbalan Perdana Menteri, selain di depan Kementerian Dalam Negeri,  perhimpunan secara besar-besaran itu turut boleh diadakan di depan Bangunan Perdana Putra di mana Ahmad Zahid Hamidi selalu berada atau di kediaman rasminya di Sri Satria.
Begitu juga mengenai banyaknya barang-barang tiruan yang dijual di Jalan Petaling, pihak yang lebih patut dipersalahkan ialah Kementerian Perdagangan Dalam Negeri, Koperasi dan Kepenggunaan, bukannya para peniaga terbabit.
Peniaga bebas menjual kerana pihak berkuasa tidak bertindak dan seolah-olah membiarkan saja penjualan barang-barang tiruan itu berleluasa.
Kenapa pihak berkuasa tidak bertindak? Apa guna kuasa yang diberi jika tidak boleh berbuat apa-apa? Bukankah segala akta dan undang-undang sudah tersedia?
Atas semua itu, yang paling afdal diambil tindakan terlebih dahulu ialah tangkap dan siasat Jamal dengan seberapa segera kerana sasarannya berkenaan perhimpunan itu adalah salah sama-sekali, selain sikap perkaumannya yang terlalu jumud.
Jika beliau ingin juga berhimpun atau berdemo, pihak berkuasa sepatutnya minta Jamal melakukannya di depan pejabat Timbalan Perdana Menteri, Menteri Wilayah Persekutuan, Menteri Perdagangan Dalam Negeri, Koperasi dan Kepenggunaan serta tidak lupa di Bangunan DBKL.
Di situlah punca segala-galanya apa yang berlaku di Jalan Petaling. (SH 24/09/2015)

0

0

votes
Article Rating
Kongsikan artikel ini


SELAMAT HARI RAYA AIDIL ADHA

Selamat menyambut Hari Raya Aidil Adha diucapkan kepada semua pembaca dan penjenguk blog ini.
Tentunya tiada lain harapan kita selain  mengharapkan diri kita sendiri, keluarga, rakan-rakan, umat Islam di seluruh dunia dan akhirnya negara yang kita cintai ini sentiasa dalam keredhaan dan berkat Tuhan sepanjang masa. (SH 24/09/2015)

0

0

votes
Article Rating
Kongsikan artikel ini


SOALAN UNTUK SYED ALI MENGENAI ZAHID HAMIDI

Nampak tidak senang benar Ketua UMNO Bahagian Cheras, Syed Ali Alhabshee yang tidak lama sebelum ini dilantik sebagai Pengerusi PNS dengan tulisan saya bertajuk “Tentera Siber Zahid Mula “Mengamuk”…Hahaha” bertarikh 22 September lalu yang menurut tafsirannya sebagai percubaan melaga-lagakan atau cuba mewujudkan perselisihan antara Najib Razak dengan Ahmad Zahid Hamidi.
Dalam tulisan itu, saya hanya membangkitkan mengenai tindakan yang saya percaya dilakukan oleh tentera siber Zahid untuk mempertahankan “boss”  mereka di ruangan komen blog saya berkenaan satu artikel mengenai Timbalan Perdana Menteri itu tetapi tidak pula berbuat apa-apa apabila saya menulis mengenai Najib.
Menurut Syed Ali, bukanlah sesuatu yang menghairankan apabila seseorang pemimpin mempunyai  jentera siber yang setia, termasuk dimiliki oleh Anwar Ibrahim juga.
Untuk pengetahuan Syed Ali, persaingan kuasa antara pemimpin nombor satu dengan nombor dua adalah perkara biasa dan telah beberapa kali berlaku sebelum ini.
Di arena politik yang lebih luas, telah lama wujud pepatah Barat yang berbunyi “Pemimpin nombor dua adalah sahabat dalam politik tetapi musuh dalam kuasa kepada pemimpin nombor satu.”
Tiada yang pelik dan mustahilnya jika perselisihan itu berlaku sebenarnya, tambahan lagi dalam kedudukan Najib yang semakin tidak disukai sekarang ini.
Dalam konteks Najib dan Zahid ini,  saya ingin menanyakan beberapa soalan kepada Syed Ali:-
Tahukah Syed Ali, sudah ada penyokong-penyokong setia Zahid ketika berbual sesama mereka sekarang ini tidak lagi memanggilnya sebagai Timbalan Perdana Menteri, tetapi dengan sebutan Bakal Perdana Menteri?
Jika Syed Ali merasakan saya cuba melaga-lagakan Perdana Menteri dengan Timbalan Perdana Menteri, beliau juga seharusnya membuat ingatan terbuka kepada penyokong Zahid agar menghentikan segala bentuk keghairahan yang keterlaluan dan tidak kena dengan masanya itu.
Apakah para penyokong Zahid tidak belajar langsung daripada pengalaman jatuhnya Musa Hitam dan Anwar Ibrahim sebelum ini?
Selain itu, tahukah juga Syed Ali bahawa Zahid turut sudah bertemu dengan bekas Perdana Menteri, Tun Mahathir Mohamad tidak lama setelah beliau dilantik sebagai pemimpin nombor dua dalam kerajaan menggantikan Muhyiddin Yassin?
Walaupun Najib difahamkan mengetahui mengenai pertemuan itu dan diberitahu kepadanya ia adalah atas permintaan Tun Mahathir, malah ketika seorang VIP bertanya kepada Perdana Menteri baru-baru ini mengenai pertemuan itu, Najib juga mengatakan ia kerana diminta oleh Tun Mahathir, soalnya benarkah bekas Perdana Menteri itu yang berkehendakan bertemu dengan Zahid?
Bagaimana jika sebenarnya Zahid sendiri yang ingin bertemu dengan Tun Mahathir?
Tetapi kalau pun benar pertemuan itu atas permintaan Tun Mahathir, perlukah Zahid memenuhinya sedangkan beliau tahu bekas Perdana Menteri itu tiada lain matlamatnya ketika ini selain mahu menyingkirkan Najib sebagai Perdana Menteri?
Tidak bolehkah Zahid menolak permintaan Tun Mahathir itu bagi menunjukkan taat setianya yang tidak berbelah bagi kepada Najib?
Buat apa Zahid bertemu dengah “musuh nombor satu” bossnya sendiri sedangkan beliau sepatutnya cuba sedaya upaya untuk menjauhinya?
Tidakkah dengan bertemu dengan Tun Mahathir itu bermakna Zahid sendiri ingin berselisih dengan Najib?
Bagaimanapun kepada Syed Ali, tahniah diucapkan kerana lebih pantas bangun mempertahankan Najib dan Zahid berbanding Ketua-Ketua UMNO Bahagian lain dan semoga beroleh lebih kesejahteraan dan nikmat pelbagai jawatan selepas ini. (SH 25/09/2015)

0

0

votes
Article Rating
Kongsikan artikel ini


DAH DAPAT JAWATAN MENTERI, BODEK SIKIT-SIKIT CUKUPLAH SALLEH…

Semua orang sedar satu-satunya sebab Salleh Tun Said Keruak dilantik sebagai menteri ialah kerana kerajinannya membodek Najib Razak dan membelasah Tun Mahathir Mohamad.
Beliau yang sebelum ini merupakan Speaker DUN Sabah pada hakikatnya tiada merit untuk dilantik menganggotai kabinet memandangnya sudah ada wakil daripada Kota Belud dilantik sebagai menteri iaitu Abdul Rahman Dahlan, Ahli Parlimen kawasan itu.
Berdasarkan rekodnya sebagai pemimpin pula, pencapaiannya hanyalah sekadar “ala-ala” saja. Jika Salleh ada wibawa tulen, pasti Najib sudah melantiknya sejak 2009 atau selepas pilihanraya 2013 lagi dan bukan setelah berlakunya episod perbalahan Najib dengan Tun Mahathir.
Tetapi oleh kerana bodeknya membuatkan Najib terasak hingga ke dinding sambil bingit telinga mendengar bodekan tanpa henti, terutama apabila berkaitan 1MDB dan Tun Mahathir, maka jalan mudah ialah dilantiklah beliau sebagai menteri.
Maknanya, dengan melantiknya sebagai menteri, Najib mahu lebih selesa dan bebas bergerak daripada bodekannya yang melemaskan itu. Malangnya, bodek Salleh berterusan lagi.
Dengan adanya Salleh dan Abdul Rahman sebagai menteri, Kota Belud sekarang ada dua wakil dalam kabinet Najib. Seorang sebagai Ketua UMNO Bahagian Kota Belud yang dilantik Senator dan seorang lagi atas kapasiti Ahli Parlimen Kota Belud.
Apabila dilantik sebagai menteri, harapan ramai tentunya ialah agar beliau lebih terbuka dan melihat dunia ini dengan mata yang lebih luas lagi. Tambahan lagi portfolionya ialah Kementerian Komunikasi dan Multimedia yang dulunya adalah Kementerian Penerangan.
Sayangnya, beliau kelihatan masih terkongkong dan seolah-olah kekal berada dalam kepompong. Tindakannya menyalahkan pengkritik Najib yang bersalah memainkan sentimen perkauman dan bukannya berpunca daripada Perdana Menteri sendiri menunjukkan dirinya masih tidak dapat melihat hakikat yang sebenarnya.
Salleh merujuk sentimen itu dimainkan untuk menjatuhkan Najib dengan antaranya menjadikan laporan khas Channel News Asia, komen penganalisis daripada Singapura, Dr Ooi Kee Beng yang ditampil dalam rancangan itu serta kenyataan Tun Mahathir sebelum ini sebagai sandaran hujahnya.
Dalam hal ini, seharusnya Salleh tidak lupa apa reaksi Najib sebaik keputusan pilihanraya 2013 lalu. Bukankah Najib mengatakannya sebagai tsunami Cina?
Tidakkah ini bermakna Najib sendiri yang memulakan dan paling awal memasang sumbu api perkauman hanya semata-mata keputusan yang agak mengecewakannya dalam pilihanraya lalu?
Tidak cukup dengan itu, akhbar arus perdana turut menyimbah minyak untuk memarakkan api perkauman dengan pertanyaan, apa lagi Cina mahu?
Tindakan menyalahkan kaum tertentu dalam keputusan pilihanraya bukan saja mengecewakan rakyat pelbagai kaum, malah beberapa pemimpin ketika itu seperti Tun Abdullah Badawi, Khairy Jamaluddin dan Saifuddin Abdullah turut tidak bersetuju dengan kenyataan Najib itu.
Dalam himpunan baju merah pula, Najib secara jelas dan terbuka menyokong serta memuji perhimpunan itu walaupun menyedari ia bercorak perkauman, dengan mengatakan “maruah Melayu tidak mudah dicarik-carik” oleh kaum lain.
Tambahnya lagi, “sekali tampar, kita tak buat apa. Dua kali tampar, tak buat apa…tiga kali tampar, tak buat apa…tapi empat kali tampar sudah melampau batas. Orang Melayu ada hak juga.”
Tidakkah ucapan Najib ini sepenuhnya berbau perkauman? Adakah beliau Perdana Menteri untuk Malaysia atau untuk Melayu saja?
Adakah Najib sebenarnya faham matlamat dan tujuan perhimpunan Bersih yang sudah diadakan sebanyak empat kali itu? Adakah ianya bertujuan “menampar Melayu” atau untuk kepentingan negara dan berkaitan pilihanraya?
Bolehkah ditunjukkan satu daripada tuntutan Bersih yang bersifat perkauman dan telah “menampar hak-hak Melayu?”
Kepada Salleh, jawatan tertinggi yang boleh dikecapinya hanyalah sebagai menteri dan ia sudah pun menjadi miliknya. Jawatan Timbalan Perdana Menteri atau Perdana Menteri di masa hadapan mungkin agak mustahil mampu digapainya kerana lebih ramai pemimpin yang jauh lebih berwibawa sudah pun berada di depannya ketika ini.
Dengan itu, tidaklah perlu bodek berlebih-lebihan lagi terhadap Najib sebab tiada apa yang boleh diberikannya lagi selepas ini. Berilah peluang kepada orang lain yang belum ada jawatan untuk membodek pula.
Satu-satunya cara untuk membantu imej Najib ialah dengan Salleh menunjukkan sedikit kredibiliti melalui jawatan yang sudah diberi. Bercakaplah sebagai seorang menteri untuk semua kaum dan jika mahu menyanggah sesuatu perkara, tampilkan fakta yang sebenarnya, bukan berpilih-pilih.
Kalau mahu bodek juga, sikit-sikit cukuplah! Memilih-milih fakta itu hanyalah perbuatan macai bertaraf rendah, bukannya yang sudah menjadi menteri.
Sebelum menyalahkan pihak lain dalam isu perkauman ini, Salleh seharusnya kumpulkan maklumat terlebih dahulu. Jika malu meminta bantuan kakitangan kementerian, sekadar rajin mendapatkan bantuan “Mbah Google” sewaktu mahu tidur pun sudah memadai untuk membantunya. (SH 26/09/2015)

0

0

votes
Article Rating
Kongsikan artikel ini


MENELAH ANTARA ZAHID DAN MUHYIDDIN SEBAGAI PENGGANTI JIKA NAJIB
DISINGKIRKAN

Tidak dapat dipastikan bilakah Najib Razak mahu berundur daripada  jawatannya atau apakah beliau benar-benar sedia berundur, tetapi di mana-mana pertanyaan yang tidak henti-henti  didengar ialah siapakah bakal penggantinya yang paling layak?
Pertanyaan itu tidak saja  ditanyakan oleh ahli dan penyokong parti politik atau mereka yang berminat dengan politik, tetapi juga oleh ahli perniagaan, kakitangan kerajaan dan swasta, golongan profesional, suri rumah, malah murid sekolah turut inginkan jawapan kepada persoalan yang sama.
Seorang murid sekolah berusia 16 tahun pernah bertanya kepada saya, antara Muhyiddin dan Zahid, siapa lebih bagus untuk menggantikan Najib?
Pertanyaan yang semakin meningkat dan dari pelbagai peringkat tentang pengganti itu membuktikan Najib pada hakikatnya semakin tidak dikehendaki dan kedudukannya kian menjauh daripada hati nurani rakyat.
Apatah lagi, walaupun berjaya mengelakkan dirinya daripada disiasat dengan menyingkirkan Gani Patail sebagai Peguam Negara, membubarkan pasukan petugas khas dan melengah-lengahkan pendengaran Jawatankuasa Kira-Kira Wang Negara atau PAC, Najib kini bakal berdepan siasatan di peringkat antarabangsa pula.
Daripada sekian banyak negara yang diberikan laporan mengenainya berkaitan 1MDB dan wang RM2,600 juta, sekurang-kurangnya Jabatan Peguam Negara Switzerland, Biro Penyiasatan Persekutuan atau FBI dan Jabatan Kehakiman Amerika Syarikat, dilaporkan bakal melakukan siasatan terhadap Najib.
Bersama asakan dalam negara yang mahukannya berundur, khususnya yang ditunjangi dan dilakukan tanpa henti oleh Tun Mahathir, hakikatnya sukar dijangka sama ada Najib mampu terus mempertahankan jawatannya atau terpaksa mengalah akhirnya.
Pelbagai perkara tidak dijangka boleh berlaku pada bila-bila masa saja. Dalam masa yang sama, kita juga tidak tahu apa dan berapa banyak lagi “peluru”  yang dimiliki oleh Tun Mahathir untuk memaksa pemberhentian Najib.
Begitu juga, kita turut tidak tahu apa lagi pendedahan daripada media antarabangsa bakal menimpa Najib seterusnya yang tentu saja akan membuatkannya semakin dipandang serong oleh dunia.
Oleh itu, walaupun Najib mungkin cuba bertahan selagi mampu, kemungkinan beliau terpaksa berundur akhirnya kerana tekanan yang makin menghimpit dari pelbagai sudut, tidaklah mustahil sebenarnya.
Rata-rata orangramai menyebut dua dua nama sebagai pengganti jika Najib disingkirkan iaitu Zahid Hamidi yang kini menjadi Timbalan Perdana Menteri dan Muhyiddin Yassin yang merupakan Timbalan Presiden UMNO.
Ada yang mengatakan Zahid yang sepatutnya mengambil alih jawatan itu kerana kedudukannya sebagai orang nombor dua dalam kerajaan. Zahid juga dipercayai akan mendapat lebih sokongan daripada kalangan Ahli-Ahli Parlimen UMNO berbanding Muhyiddin untuk lebih dulu mengadap Yang Dipertuan Agong bagi mengangkat sumpah dan menerima watikah jawatan.
Walaupun agak kurang berpengalaman dan baru berada dalam kabinet sejak era kepimpinan Tun Abdullah Badawi berbanding Muhyiddin yang telah menganggotai kerajaan sejak 37 tahun lalu, kelebihan Zahid ialah kemesraan dan kepungannya yang kukuh di kalangan pemimpin pelbagai peringkat dalam UMNO.
Tambahan lagi, dengan kuasa kian bertambah sejak menjadi Timbalan Perdana Menteri di samping Menteri Dalam Negeri sejak beberapa tahun lalu, Zahid memang tiada masalah untuk mendapatkan sokongan lebih baik daripada UMNO jika keadaan memerlukannya bersaing dengan Muhyiddin bagi jawatan Perdana Menteri itu.
Tetapi jika mengambil kira konsep parti menguasai kerajaan, ketiadaan Najib seharusnya membolehkan Muhyiddin sebagai pemimpin nombor dua dalam UMNO untuk mengambil alihnya. Ia akan membolehkan UMNO terus dihormati sebagai teras dalam BN.
Kecelaruan dan kejanggalan juga akan berlaku jika Zahid yang menjadi Perdana Menteri, tetapi Muhyiddin pula sekadar menjadi pemangku Presiden UMNO saja.
Bayangkan saja suasana ketika mesyuarat MT, Perhimpunan Agung UMNO dan mesyuarat BN yang terpaksa dipimpin oleh seseorang yang bukan menjadi ketua kerajaan.
Bayangkan pula Zahid yang menjadi Perdana Menteri tetapi tidak mengetuai UMNO dan tidak juga menjadi “kepala”  dalam BN.
Dalam hal ini, Tun Mahathir pernah menyatakan pengganti Najib sepatutnya diserahkan kepada UMNO menentukannya dan tidak syak lagi pandangan itu lebih memihak kepada Muhyiddin. (SH 27/09/2015)

0

0

votes
Article Rating
Kongsikan artikel ini


INI SEMUA POYO….

Sebagaimana yang dilaporkan oleh sebuah akhbar harian dan dipetik oleh portal berita atas talian, UMNO Pasir Puteh, Kelantan dilaporkan akan melaksanakan peraturan mewajibkan ahlinya memakai baju merah pada setiap 16 haribulan.
Ketua UMNO bahagian berkenaan, Zawawi Othman berkata, keputusan yang dicapai dalam mesyuarat khas itu bertujuan menunjukkan kekuatan solidariti dan sokongan penuh kepada parti dah kerajaan.
Katanya, pemakaian baju merah pada setiap 16 haribulan itu tidak hanya terhad ketika menghadiri aktiviti rasmi tetapi wajar dijadikan pakaian santai ketika berada di rumah, kedai kopi mahupun pasar.
Bagaimanapun, pemakaian baju berwarna merah adalah wajib jika menghadiri semua aktiviti parti di peringkat bahagian dan juga akar umbi, tegas Zawawi lagi.
Gabungan NGO Melayu dan Pesaka pada 16 September lalu telah mengadakan perhimpunan baju merah di Padang Merbok sebagai tindak balas kepada himpunan baju kuning Bersih 4 yang sekaligus untuk menunjukkan sokongan kepada Najib Razak yang sedang dibelenggu dengan pelbagai isu.
Rasa nak tergelak pun ada dengan keputusan UMNO Pasir Puteh  ini yang nampaknya lebih melihat faktor kulit berbanding isi dalam konteks perjuangan parti, bahkan melebih-lebih pula sehingga ia diwajibkan pada 16 haribulan setiap bulan.
Ini bermakna, melalui peraturan itu dan jika ianya mendapat sambutan, Pasir Puteh akan bertukar menjadi “Pasir Merah”  sebanyak 12 kali dalam setahun.
Kenapa sampai setiap bulan mahu diraikan sedangkan meraikan hari lahir pun hanya setahun sekali saja?  Apakah UMNO Pasir Puteh makin kuat kerana berbaju merah setiap 16 haribulan itu? Bolehkah ia memastikan menang dalam pilihanraya?
Ketika perhimpunan di Padang Merbok,16 September lalu, berapa puluh ribu peserta yang dihantar oleh UMNO Pasir Puteh?
Ahh, banyak lagi pertanyaan mahu ditanya sebenarnya….
Tetapi kesimpulan paling mudah, bak ungkapan kata popular Awie Wings – INI SEMUA POYO…(SH
29/09/2015)

0

0

votes
Article Rating
Kongsikan artikel ini


KIRIMAN GAMBAR DARI JAKARTA

Malam semalam, 27 September, bekas Perdana Menteri Tun Mahathir Mohamad telah menerima anugerah “Star Of Soekarno” oleh Yayasan Pendidikan Soekarno di hotel Borobudur, Jakarta.
Penganugerahan itu diberikan sebagai pengiktirafan terhadap ketokohan, keberanian dan kepimpinan beliau dalam memperjuangkan suara hak asasi manusia di pelbagai peringkat antarabangsa.
Pengasas Yayasan Pendidikan Soekarno, Rachmawati Soekarnoputri telah menyampaikan bintang penganugerahan itu manakala seorang cucu Soekarno pula mengalungkannya kepada Tun Mahathir.
Tun Mahathir kemudian diberi peluang menyampaikan ucapannya di hadapan tokoh-tokoh politik utama, pegawai tinggi kerajaan dan panglima-panglima tentera Indonesia.
Pagi ini pula saya telah menerima kiriman gambar-gambar sekitar majlis penganugerahan itu daripada seorang penjenguk blog ini yang menetap di Jakarta.
Beliau ialah Dr Fauzi Mohamad, seorang rakyat Malaysia yang berasal dari Pahang tetapi menetap kira-kira 17 tahun di Jakarta dan telah membina perniagaan serta keluarga di sana.
Dr Fauzi adalah jemputan khas daripada Rachmawati ke majlis tersebut sebagai mewakili seluruh rakyat Malaysia, khususnya yang menetap di Indonesia.
Beberapa hari sebelum ini, Dr Fauzi turut ditemubual oleh sebuah stesen televisyen Indonesia untuk menyampaikan penghargaan dan terima kasih bagi rakyat Malaysia atas penganugerahan itu.
Tahniah diucapkan kepada Tun Mahathir atas penganugerahan yang seharusnya membanggakan seluruh rakyat Malaysia.
Tahniah dan terima kasih juga kepada Dr Fauzi atas kejayaan di negara seberang serta kerana kiriman gambar-gambarnya ini. (SH 28/09/2015)
Tun Mahathir bergambar selepas menerima anugerah tersebut.
Tun Mahathir ketika menerima kalungan Star Of Soekarno.
Dato’ Dr Fauzi, rakyat Malaysia berasal dari Pahang yang dipilih hadir mewakili rakyat Malaysia dan sudi berkongsi gambar dengan pembaca blog ini.
Dr Fauzi dan isteri bergambar kenang-kenangan bersama cucu-cucu Soekarno.

0

0

votes
Article Rating
Kongsikan artikel ini


MUHYIDDIN, SHAFIE JANGAN DUDUK DIAM SAJA!!

Timbalan Presiden UMNO, Muhyiddin Yassin akan tiba di KLIA daripada lawatannya ke Bosnia dan Sarajevo, petang ini pada kira-kira
jam 4.30
 petang.
Mesej kepada rakan-rakan, sahabat dan penyokongnya agar dapat bersama-sama menyambut kepulangan bekas Timbalan Perdana Menteri itu sudah mula diedarkan sejak semalam lagi.
Di Bosnia minggu lalu, Muhyiddin telah bersama-sama dengan Tun Mahathir diberi penghormatan meraikan ulangtahun
ke 20
 keamanan Bosnia di mana rakyat negara itu begitu menyanjung tinggi dan terhutang budi dengan peranan yang dimainkan oleh bekas Perdana Menteri terhadap mereka selama ini.
Mengikut laporan media, ramai rakyat Bosnia yang menangis ketika Tun Mahathir mahu pulang kerana mengenangkan begitu banyak sumbangan dan peranan yang dimainkannya sejak negara itu bergolak.
Walaupun sudah dipecat daripada jawatan kerajaan bersama dengan Najb Presiden UMNO, Shafie Apdal, realitinya Muhyiddin belum ditinggalkan sepenuhnya, terutama oleh penyokong setia  ataupun daripada golongan pencinta kebenaran, walaupun tiada lagi “gula ditubuhnya” sebagaimana ketika berjawatan menteri sebelum ini.
Tetapi harapan ramai ialah agar Muhyiddin dan Shafie tidak sekadar berdiam diri saja dengan pelbagai isu yang melanda negara.
Memang Muhyiddin dan Shafie dilihat kerap memberi kenyataan media berkaitan isu-isu tertentu, tetapi peranan mereka sebenarnya diperlukan lebih daripada itu.
Kedua-dua mereka perlu lebih agresif turun padang menghadiri pelbagai program, menerima jemputan NGO-NGO dan menemui seramai mungkin kelompok masyarakat bagi menyuarakan pandangan mengenai permasalahan dalam negara.
Sekarang ini terlihat hanya Tun Mahathir seorang yang begitu aktif, bukan saja menyuarakan pandangan dan kritikan melalui blognya, bahkan tidak henti-henti menghadiri pelbagai program dalam usahanya menyingkirkan Najib Razak atas kepercayaannya untuk menyelamatkan negara ini.
Dalam hal ini, Muhyiddin dan Shafie harus sama aktif dengan Tun Mahathir jika mereka benar-benar yakin keadaan negara sedang bermasalah ketika ini dan perlu dipulihkan dengan segera.
Berdiam diri hanya akan menyebabkan mereka semakin dilupakan, tidak dipedulikan dan akhirnya “mati kering” begitu saja.
Turun naik dan kehilangan jawatan adalah perkara biasa bagi mana-mana pejuang, malah kebanyakan pemimpin terbilang biasanya pernah mengalami pengalaman terbuang sebelum nama mereka dijulang. (SH 28/09/2015)

0

0

votes
Article Rating
Kongsikan artikel ini


YANG DIPENJARA KHIR TOYO, PENGAJARANNYA ADALAH UNTUK KITA

Bekas Menteri Besar Selangor, Dr Khir Toyo akhirnya terpaksa merengkok di Penjara Kajang selama 12 bulan berikutan keputusan Mahkamah Persekutuan menolak sebulat suara rayuannya untuk menukar hukuman itu kepada bentuk khidmat sosial dengan memberikan rawatan gigi secara percuma selama dua tahun.
Melalui keputusan mahkamah paling tinggi itu, hanya pengampunan Sultan Selangor saja lagi selepas ini yang dapat meringankan hukuman yang diterimanya itu.
Dengan tidur di penjara yang tidak pernah terduga olehnya, mungkin malam ini dan beberapa malam seterusnya Dr Khir agak sukar melelapkan mata atau hanya mampu berjaga sepanjang malam sambil mengenang nasib dirinya.
Sebagai manusia, memang kita bersimpati dengan nasib yang menimpa dirinya. Tidak bersimpati pula bermakna kita sebagai manusia sudah hilang nilai-nilai kemanusiaan itu.
Siapalah menduga daripada kedudukan yang tinggi sebagai ketua sebuah kerajaan negeri paling kaya, tiba-tiba menjadi penghuni penjara.
Namun, kita tidak boleh pula terlalu bersimpati dan kasihan sehingga menganggap perbuatan rasuah itu sebagai jenayah yang boleh dimaafkan. Dalam kehidupan dan beragama sekali pun, amalan rasuah memang amat ditegah kerana kesannya yang amat buruk kepada kehidupan serta tamadun manusia.
Oleh itu, dalam kita bersimpati kepada hukuman yang diterima Dr Khir ini, ia haruslah berpada-pada sebenarnya. Salah tetap salah dan undang-undang hendaklah dihormati.
Yang penting daripada kes Dr Khir ini ialah apakah pengajarannya kepada kita semua?
Kita semua yang dimaksudkan itu ialah pemimpin yang sedang memegang jawatan, mereka yang sedang mengejar kuasa dan sesiapa saja yang entah tiba-tiba diletakkan kuasa ke ribanya suatu hari nanti.
Kepada yang sedang gah dan megah dengan kuasa serta ghairah mengumpul kekayaan, kes Dr Khir ini seharusnya menjadi ulangan sekian banyak peringatan kepada mereka. Selain sudah banyak kes rasuah melibatkan pemimpin menjadi tontotan kita selama ini, apabila tidak lagi berkuasa, kes-kes lama juga bila-bila masa boleh diungkit semula.
Kalau mahu curi-curi makan juga, pandai-pandailah melakukannya. Tetapi sebijak mana pun melakukannya, janganlah dilupa bahawa hanya hukuman di dunia saja yang mampu dielakkan kerana di akhirat nanti, semua rakaman perbuatan kita tetap akan ditayangkan semula tanpa tapisan atau suntingan walau sedikit pun.
Kepada yang belum beroleh kuasa dan sedang mengejarnya, jadikanlah kes Dr Khir ini sebagai teladan untuk berkhidmat dengan jujur dan amanah serta takut untuk mendekati sebarang amalan rasuah.
Kita yang bukan siapa-siapa hari ini dan begitu kuat membenci rasuah, haruslah juga ingat bahawa jangan sementara belum ada kuasa saja menolak atau membenci rasuah tetapi berubah sikap apabila tiba-tiba ada kuasa dalam genggaman.
Rasuah haruslah dibenci ketika tidak ada kuasa, malah seharusnya lebih dibenci apabila mempunyai kuasa kerana rasuah semakin menggila apabila kian tinggi jawatan yang disandang.
Hari ini mungkin nasib Dr Khir Toyo, entah esok lusa barangkali nasib kita pula,  walaupun sekarang ini kita belum menjadi siapa-siapa lagi. Terlebih mustahak daripada segala-galanya ialah siapa pun kita hari ini, ambillah sedikit iktibar daripada apa yang menimpa Dr Khir ini. (SH 29/09/2015)

0

0

votes
Article Rating
Kongsikan artikel ini


PENGALAMAN PERTAMA DISIASAT SKMM

Semalam, 29 September, saya telah diminta hadir ke pejabat Suruhanjaya Komunikasi dan Multimedia Malaysia atau SKMM di Cyberjaya untuk diambil keterangan dan memberi penjelasan mengenai artikel blog saya bertarikh 20 September lalu yang bertajuk “Kenapa lawatan rasmi Zahid ke Indonesia sama tarikh dengan majlis sanding anaknya di Jakarta?”.
SKMM mengambil keterangan saya berikutan terdapatnya aduan daripada salah seorang pegawai di pejabat Zahid Hamidi sendiri mengenai artikel yang saya tulis itu.
Sehari sebelum itu, kakitangan SKMM telah datang ke rumah saya untuk menghantar surat “Arahan Kehadiran” yang memperuntukan kemestian untuk saya mematuhi perintah yang dikeluarkan itu.
Sebelum diambil keterangan, saya dimaklumkan oleh pegawai penyiasat SKMM bahawa saya disiasat di bawah Seksyen 233 Akta Komunikasi dan Multimedia 1998 (Akta 588). Seksyen tersebut ialah seperti berikut:-
Seksyen 233: Penggunaan tidak wajar kemudahan rangkaian atau perkhidmatan rangkaian, dll.
(1) Seseorang yang –
(a) dengan menggunakan mana-mana kemudahan rangkaian atau perkhidmatan rangkaian atau perkhidmatan aplikasi secara sedar –
(i) membuat, mewujudkan atau meminta-minta, dan
(ii) memulakan penghantaran
apa-apa komen, permintaan, cadangan atau komunikasi lain yang lucah, sumbang, palsu, mengancam atau jelik sifatnya dengan niat untuk menyakitkan hati , menganiaya, mengugut atau mengganggu orang lain; atau
(b) memulakan suatu komunikasi  dengan menggunakan mana-mana perkhidmatan aplikasi, sama ada secara berterusan, berulang kali atau selainnya, dan dalam masa komunikasi mungkin atau tidak mungkin berlaku, dengan atau tanpa mendedahkan  identitinya dan dengan niat  untuk menyakitkan hati, menganiaya, mengugut atau mengganggu mana-mana orang di maha nombor atau alamat elektronik.
Saya menjelaskan kepada pegawai SKMM bahawa artikel yang ditulis itu lebih berupa pertanyaan dan bukannya tuduhan kepada Zahid Hamidi memandangkan ia sudah menjadi perbualan ramai sebelum itu.
Turut dijelaskan, selain banyak tanda soal digunakan dalam tulisan itu, malah bermula dengan tajuk sebagai awal penulisan sehinggalah perenggan akhir yang merupakan penutupnya, turut menggunakan tanda soal juga.
Saya juga memaklumkan satu perenggan dalam tulisan itu yang berbunyi, “Untuk mengelakkan fitnah dan salah faham, lebih-lebih lagi dalam dunia ketelusan sekarang ini, adalah perlu Zahid menjelaskan semua perkara ini secara jujur dan terbuka” yang menunjukkan itulah sebenarnya niat artikel itu ditulis.
Sebagai penulis, saya hanya membangkitkan apa yang menjadi perbualan ramai itu dengan harapan ada jawapan diberikan oleh Zahid atau pegawainya sepertimana yang berlaku kepada lawatan rasmi Najib Razak yang turut bersekali dengan majlis persandingan anaknya di Kazashtan pada April lalu.
Ketika menjadi wartawan dulu, saya pernah sekali diberi amaran oleh Kementerian Dalam Negeri mengenai penulisan berkaitan Korea Utara, ketika menulis buku saya turut disaman oleh Deepak dan dihalang penjualannya dan melalui blog pula, inilah pengalaman pertama saya berurusan dengan SKMM.
Semua cabang dan jalur kehidupan pada hakikatnya ada cabaran masing-masing serta kerikil-kerikil yang mesti dilalui. Apa yang saya lalui ini merupakan secebis lagi cabaran dalam kehidupan dan mudah-mudahan ada kebaikannya, bukan saja untuk diri saya tetapi juga untuk sesiapa yang cintakan kebenaran dalam dunia ini.
Dalam kesempatan ini, saya juga  ingin mengucapkan terima kasih kepada pegawai SKMM yang amat baik hati, peramah, berbudi bahasa tetapi tetap dengan profesionalismanya ketika mengambil keterangan daripada saya selama kira-kira dua jam lamanya. (SH 30/09/2015)
Inilah artikel tulisan saya yang mengundang seorang pegawai Zahid Hamidi membuat aduan kepada SKMM.
Surat “Arahan Kehadiran” daripada SKMM yang dihantar ke rumah saya pada malam Isnin lalu.
The Malaysian Insider turut melaporkan mengenai kehadiran saya ke pejabat SKMM itu.

0

0

votes
Article Rating
Kongsikan artikel ini


BERTERUS-TERANG SAJALAH TAK JADI SAMAN WSJ…HABIS CERITA!!

Ketika mula-mula timbul dakwaan oleh The Wall Street Journal atau WSJ mengenai kemasukan wang sebanyak RM2,600 juta yang didakwa mengalir ke akaun peribadinya, Najib Razak mengatakan tindakan undang-undang terhadap akhbar itu diambil pada hari Selasa.
Setelah berpuluh-puluh Selasa berlalu, tidak juga surat saman atau tindakan mahkamah diambil kepada WSJ.
Kemudian peguam Najib mengatakan pihaknya akan menghantar surat untuk meminta penjelasan terlebih dahulu sama ada dakwaan WSJ itu bermaksud Perdana Menteri telah menyalahgunakan wang 1MDB, sebelum tindakan mahkamah dapat diambil.
Tempoh masa selama 14 hari diberikan kepada WSJ untuk menjawab surat tuntutan itu.
Bagaimanapun apabila WSJ tetap mempertahankan laporannya sebagai betul dan benar yang menggambarkan sedia untuk berdepan di mahkamah, tidak juga tindakan undang-undang diambil, sebaliknya peguam Najib mengatakan mereka mempunyai beberapa pilihan untuk dipertimbangkan.
Sama ada tindakan undang-undang akan diambil atau tidak terhadap WSJ menjadi lebih panas selepas itu apabila SPRM mengesahkan wang RM2,600 juta itu benar-benar pernah mengalir masuk ke akaun peribadi Najib, tetapi menyifatkannya sebagai derma yang diterima daripada Timur Tengah.
Najib dan para pemimpin UMNO selepas itu berlumba-lumba mempertahankan kemasukan wang tersebut, tetapi dengan alasan yang berbeza-beza sehingga kononnya untuk membantu negara memerang IS (Islamic State) yang belum wujud pada tarikh wang itu dimasukkan, turut dijadikan hujah sandaran.
Lawak dol…
Yang masih tidak diketahui hanyalah siapakah penyumbang derma yang “super pemurah”  itu serta berapakah lagi baki wang yang tinggal dan di manakah ia diletakkan.
Namun, saman terhadap WSJ tidak juga menjadi kenyataan, sebaliknya seorang ahli Wanita UMNO Langkawi, Anina Saadudin pula yang mengambil tindakan mahkamah terhadap Najib berkaitan wang itu.
Anina bagaimanapun dipecat keahliannya daripada UMNO kerana peraturan parti tidak membenarkan sebarang permasalahannya dibawa ke mahkamah.
Tetapi semalam, setelah sekian lama senyap,  timbul lagi alasan baru mengapa tindakan mahkamah belum juga diambil terhadap WSJ.
Peguam Hafarizam Harun menyatakan Najib ingin mengetahui sama ada WSJ akan memohon menggunakan Akta Speech sekiranya beliau memutuskan menyaman syarikat akhbar tersebut.
Akta Speech adalah akta yang melindungi syarikat Amerika, khususnya syarikat media, daripada berdepan penghakiman fitnah di luar negara, jelas Hafarizam.
Untuk maksud tersebut, jelas beliau, pihaknya telah menulis surat kepada peguam kanan yang mewakili WSJ untuk mendapatkan kepastian mengenainya.
Saya tidak mahu memfailkan kes di Malaysia, dapatkan penghakiman dan ia menjadi penghakiman atas kertas di AS kerana WSJ akan mengatakan ia dilindungi oleh Akta Speech itu.  Bukankah ia satu usaha yang sia-sia, tambah Hafarizam lagi.
Alasan lagi…selepas ini entah celah apa lagi digunakan sebagai helah agaknya!!
Bukankah lebih baik jika Najib berterus terang saja bahawa saman terhadap WSJ itu tidak akan diteruskan langsung memandangkan dakwaan mengenai wang RM2,600 juta itu sudah pun diakui kebenarannya?
Habis cerita….dan tak perlu bersusah payah mencari macam-macam alasan lagi.
Lagi pun kalau mahu saman juga, atas faktor apa lagi sedangkan Najib sendiri sudah mengakui mengenai wang RM2,600 juta itu? (SH 01/10/2015)

0

0

votes
Article Rating
Kongsikan artikel ini


JAWAPAN ZAHID HAMIDI

0

0

votes
Article Rating
Kongsikan artikel ini


ALAMAK….NAK LEMPANG PULAKK!!

Semalam Timbalan Menteri Pertanian dan Industri Asas Tani, Tajuddin Abdul Rahman memberi amaran  “mahu melempang” kepada orang-orang Cina yang cuba mengadu masalah mereka kepada pihak luar.
Saya nak beri amaran kepada Cina-Cina di Malaysia, jangan bila ada masalah dia nak mengadu, sikit-sikit mengadu supaya ada yang melindungi mereka, katanya.
Nak kena lempang macam tu, tambahnya sambil ketawa kecil.
Dalam masa yang sama, Tajuddin juga meminta orang Cina di negara ini agar berhenti daripada berangan bahawa ada pihak luar yang akan membela mereka.
Menurut beliau, kedatangan Duta Besar China, Huang Huikang ke Jalan Petaling baru-baru ini adalah untuk memberi mesej mengenai keselamatan kepada rakyat negaranya yang melancong ke Malaysia dan bukannya untuk membela orang-orang Cina di sini.
Sebagai timbalan menteri, berucap pula di depan khalayak yang berbagai serta dihadiri oleh media, tindakan Tajuddin menyelitkan unsur-unsur politik dalam majlis yang berkaitan bidang tugasnya tidaklah menjadi apa-apa kesalahan, tetapi menggunakan perkataan kasar seperti “lempang” adalah tidak wajar sama sekali, walaupun dalam nada yang bergurau
Apakah tidak boleh peringatan itu disampaikan dalam bentuk ucapan biasa saja tanpa menyebut perkataan “lempang” dan sebagainya?
Dan bak kata orang Perak pula, dah kuat bebenor ke berbanding orang Cina…
Imej kerajaan tentunya akan bertambah buruk dengan perbuatan Tajuddin ini serta menggambarkan seolah-olah pemimpin yang seharusnya menunjukkan contoh teladan lebih baik serta menjadi ikutan rakyat, gagal mempamerkan wibawa sebenar apabila berdepan dengan situasi yang mengganggu emosi.
Kalau dalam ucapan pun boleh begitu, bagaimanakah pula bila berdepan dengan pihak yang tidak sebulu dengannya di meja mesyuarat atau perundingan?
Apakah mungkin akan berlaku fail melayang atau kerusi berterbangan?
Tetapi barangkali sebelum amaran “mahu melempang” itu berulang lagi atau kejadian lempang benar-benar menjadi kenyataan nanti sebagaimana dikhabarkan turut pernah berlaku sebelum ini kepada seseorang yang sudah menjadi ketua sebuah kerajaan negeri sekarang ini, Perdana Menteri Najib Razak perlu menjadikan Tajuddin menteri penuh dengan seberapa segera.
Lagi pula Tajuddin bukan saja lebih senior dalam politik berbanding bossnya di Kementerian Pertanian dan Industri Asas Tani iaitu Shabery Cheek, malah turut lebih dulu “makan garam” berbanding Menteri Besar Perak, Zambry Abdul Kadir.
Ahhh…beri atau janjikanlah mana satu untuk Tajuddin!! (SH 02/10/2015)

0

0

votes
Article Rating
Kongsikan artikel ini


MUHYIDDIN – DARIPADA 'MATI KERING', LEBIH TERHORMAT 'MATI MELAWAN'

Walaupun sudah menyatakan kesetiaan kepada parti dan sedia bersama-sama membantu UMNO untuk mencapai kemenangan dalam pilihanraya umum akan datang, petanda bahawa Timbalan Presiden, Muhyiddin Yassin terus dikecil dan dipencilkan nyata semakin ketara.
Kedudukan sebagai orang nombor dalam UMNO nampaknya semakin tidak bernilai apa-apa kepada Muhyiddin sejak disingkirkan daripada jawatan Timbalan Perdana Menteri, 28 Julai lalu.
Jika sebelum mesyuarat MT UMNO pada 9 September lalu, mesyuarat Jawatankuasa Pengurusan dan Disiplin yang biasanya dipengerusikan oleh Muhyiddin telah digantikan dengan mesyuarat khas Biro Politik yang dikendalikan oleh Najib, kini pemencilan itu berterusan lagi.
Sebagaimana yang dilaporkan oleh Malaysiakini melalui pendedahan sepucuk surat yang ditandatangani oleh Setiausaha Agung UMNO, Tengku Adnan Tengku Mansor, mesyuarat Pusat Penyelarasan dan Operasi Pilihanraya (GCOC) Ahad ini yang sepatutnya dipengerusikan oleh Muhyiddin telah digantikan dengan Timbalan Perdana Menteri merangkap Naib Presiden UMNO, Ahmad Zahid Hamidi.
Terlihat bahawa meskipun tidak diambil apa-apa tindakan susulan penyingkiran sebagai Timbalan Perdana Menteri, Najib seperti secara perlahan-lahan cuba mengikis kuasa atau amalan biasa peranan yang dimainkan oleh Muhyiddin dalam kapasitinya yang berjawatan timbalan presiden dalam UMNO.
Trend ini memperlihatkan tidak mustahil sebelum mesyuarat MT UMNO bulan ini sekali lagi mesyuarat khas biro politik akan turut bersidang untuk mengambil alih peranan Jawatankuasa Pengurusan dan Disiplin UMNO.
Jika ia berterusan terjadi sehingga pemilihan seterusnya pada 2018, bermakna Muhyiddin  hadir mesyuarat bulanan MT UMNO dalam tempoh kira-kira tiga tahun akan datang hanya dengan “goyang kaki” dan boleh bercakap dalam perkara hal-hal lain saja.
Juga tidak mustahil dalam Perhimpunan Agung UMNO bulan Disember nanti, Muhyiddin mungkin turut dikecualikan daripada merasmikan Perhimpunan Wanita, Pemuda dan Puteri yang biasanya merupakan tugas penting seorang pemimpin nombor dua untuk menyampaikan amanatnya.
Jalan mungkin sedang dicari sama ada perhimpunan itu akan dirasmikan oleh Zahid Hamidi atas kapasitinya sebagai Timbalan Perdana Menteri atau paling tidak ia hanya dirasmikan oleh ketua  sayap masing-masing.
Jangan terperanjat juga kiranya dalam penggulungan di Perhimpunan Agung UMNO tahun ini, Muhyiddin tidak disenaraikan untuk menyampaikan ucapannya.
Sudah tentu, kiranya ia berjaya dilakukan mulai tahun ini, perkara yang sama akan berterusan lagi dalam Perhimpunan Agung UMNO tahun-tahun seterusnya.
Sekiranya ada pilihanraya kecil pula dalam waktu terdekat ini, Muhyiddin juga pasti akan diketepikan daripada mengetuainya kerana UMNO mungkin berpendapat ia lebih sesuai diketuai oleh Zahid bagi memudahkannya mengumumkan bantuan, peruntukan atau projek-projek bagi pihak kerajaan kepada pengundi.
Dah selepas itu, jika ada lain-lain peranan, Muhyiddin juga pasti akan diabaikan oleh UMNO kerana Najib terlihat kekal tidak meyakini serta mempercayainya lagi setelah memecatnya daripada jawatan kerajaan sebelum ini.
Secara perlahan-lahan, meskipun berjawatan Timbalan Presiden UMNO, Muhyiddin akan dijadikan “mati kering” tanpa apa-apa tugas, peranan serta tangggungjawab diberikan kepadanya.
Berdasarkan budaya “cash is king” pula, tidak mungkin banyak cawangan dan bahagian UMNO sedia meraikan Muhyiddin lantaran “gula” yang sudah tiada lagi padanya.
Dalam hal ini, Muhyiddin tidak ada pilihan lain selain perlu terus bersuara dan memunculkan dirinya di pelbagai program bagi memastikan beliau tidak dilupakan begitu saja.
Dalam pelbagai isu yang terus timbul silih berganti sekarang, Muhyiddin tidak boleh diam saja atau selalu sangat bercuti ke luar negara lagi. Setelah kehilangan jawatan, ia bukan lagi masa untuk bercuti selalu.
Jika percaya dengan perjuangan Tun Mahathir untuk menegakkan kebenaran, menyelamatkan negara dan mengelakkan UMNO daripada kekalahan, janganlah segan-segan untuk selalu bersama dengan bekas Perdana Menteri itu dalam pelbagai program yang dihadirinya.
Janganlah dibiarkan hanya Tun Mahathir yang sudah melebihi usia 90 tahun lebih gigih menyelamatkan UMNO dan negara ini.
Lagi pula, bukankah beliau disingkirkan daripada jawatan kerajaannya kerana keberanian bersuara dan ingin menegakkan kebenaran yang tidak disenangi oleh Najib?
Lalu, kenapa setelah hilang jawatan kerajaan perlu berdiam diri pula?
Jika lebih suka berdiam diri, bukankah lebih baik daripada awal lagi sokong dan setuju saja  semua perkara yang dilakukan oleh Najib dan sudah tentu jawatan kerajaan akan kekal sehingga hari ini?
Muhyiddin juga perlu berani bersuara jika ada sebarang percubaan oleh Najib untuk menanggalkan kuasa atau amalan lazim yang biasa dimainkan oleh pemegang jawatan nombor dua dalam UMNO, walaupun ia didapati tidak sehaluan dengan nombor satu.
Semua itu bukan dilakukannya untuk kepentingan dirinya, tetapi demi masa depan dan kelangsungan UMNO itu sendiri.
Andainya digantung jawatan atau dipecat keahlian sekali pun selepas ini kerana berterusan lantang bersuara menegakkan hak serta memperjuangkan kebenaran, beliau sekurang-kurangnya akan dikenang sebagai pejuang kerana “mati dalam keadaan melawan”.
Jika memilih berdiam diri, bersedialah untuk dilupakan dan kemudian secara perlahan-lahan akan  “mati kekeringan” begitu saja. (SH 02/10/2015).

0

0

votes
Article Rating
Kongsikan artikel ini


BERITA TENTANG SIASATAN SKMM

Malam tadi pada jam 10.29 malam, saya telah menerima email daripada Suruhanjaya Komunikasi dan Multimedia Malaysia atau SKMM berkaitan siasatan mereka terhadap tulisan di blog ini yang bertajuk “Kenapa lawatan rasmi Zahid ke Indonesia sama tarikh dengan majlis sanding anaknya di Jakarta?.
Artikel yang disiarkan pada 20 September itu telah menyebabkan saya diminta memberi keterangan atau penjelasan kepada SKMM berikutan adanya aduan yang diterima oleh agensi terbabit berkaitan tulisan itu.
Antara kandungan email yang saya terima itu ialah SKMM memaklumkan bahawa Timbalan Perdana Menteri, Ahmad Zahid Hamidi telah mengeluarkan kenyataan rasmi pada 1 Oktober seperti berikut:-
a) menegaskan beliau tidak membelanjakan apa-apa wang atau mengeluarkan dana awam bagi resepsi perkahwinan anak lelakinya di Indonesia, dan
b) majlis resepsi yang dimaksudkan adalah dianjurkan oleh besan beliau, sebaik mengetahui beliau akan melakukan lawatan rasmi ke negara Indonesia daripada 18 hingga 21 September 2015.
Oleh yang demikian, SKMM menyarankan agar saya menurunkan (mengeluarkan) artikel berkaitan daripada blog saya.
Maka, sebagai warganegara Malaysia yang baik hati, saya dengan ini telah pun memadam atau mengeluarkan artikel bertarikh 20 September 2015 itu daripada blog saya iaitu shahbudindotcom dengan serta merta sebagai menghormati saranan SKMM itu.
Saya menerima seadanya saranan tersebut dan terima kasih kepada pembaca dan penjenguk blog ini yang banyak menyokong dan memberi kata-kata semangat kepada saya.
Insya Allah, saya akan terus menulis seperti biasa berdasarkan gerak hati dan apa yang saya rasakan betul untuk diketengahkan.
Cuma, seperti pemandu kereta, saya perlu lebih berhati-hati terhadap “polis” yang mungkin menyorok di balik pokok atau kamera pengesan yang dipasang di kawasan-kawasan tertentu. (SH 03/10/2015)

0

0

votes
Article Rating
Kongsikan artikel ini


SAYA DATANG UNTUK MENGHASUT – MAHATHIR

Tanpa berselindung dan secara berterus terang, bekas Perdana Menteri, Tun Mahathir Mohamad berkata, kehadirannya dalam majlis hi-tea  anjuran UMNO Cawangan Pusat Bandar Taman Cempaka adalah untuk menghasut semua orang.
Hari ini, saya mengaku datang ke sini adalah untuk menghasut semua orang. Kita tidak perlu takut walaupun berada di bawah pemerintahan yang menakutkan, katanya di hadapan kira-kira 500 yang hadir di majlis itu.
Lantaran itu, selain meneruskan serangannya dengan menyifatkan kepimpinan Najib Razak sebagai zalim dan menghantar orang pergi menunaikan haji dengan duit curi, Tun Mahathir juga menghuraikan bagaimana untuk menyingkirkan Najib daripada jawatannya.
Menurut Tun Mahathir, Najib dianggap zalim kerana memecat, menakutkan serta menukar orang-orang tertentu yang sedang menjalankan tugas menyiasat dirinya.
Katanya, Najib bukan tidak mahu berundur tetapi takut untuk berundur berikutan bimbang ditangkap jika tiada lagi kuasa dalam tangannya.
Sehubungan itu, tambahnya, jika Najib kekal lagi sehingga pilihanraya akan datang, beliau perlu dikalahkan di kawasan pilihanrayanya di Pekan tetapi dalam masa yang sama memastikan UMNO terus menang dalam pilihanraya.
Bagi Tun Mahathir, perkara itu tidak mustahil mampu dilakukan memandangkan Najib pernah menang dengan hanya 241 undi saja pada pilihanraya tahun 1999
Beliau seterusnya mahu pengundi Pekan menjadi lebih bijak dengan mengutamakan kepentingan negara serta menolak sebarang bentuk wang tunai yang cuba diberikan oleh Najib kepada mereka.
Selain itu, beliau juga mengajak agar tekanan massa terus dipertingkatkan terhadap Najib.
Katanya, Najib perlu disingkirkan tetapi mesti lebih ramai yang berani bersuara dan “saya tetap nak lihat Najib letak jawatan.”
Apabila Khairuddin seorang yang membuat laporan polis, tentulah dia akan menjadi mangsa…cuba 1,000 atau 100 ribu membuat perkara yang sama, Timbalan Pendakwa Raya pun sukar mahu mendakwa. Kalau mahu dipenjara pula, berapa lama mahu disimpan orang seramai itu, jelasnya lagi.
Tun Mahathir juga mendedahkan undang-undang Sosma yang sedang dikenakan kepada Khairuddin adalah suatu undang-undang yang boleh membawa seseorang itu dipenjarakan seumur hidup.
Apabila Khairuddin ditahan dibawah Sosma, saya baca undang-undang itu dan mendapati pesalahnya boleh dipenjara seumur hidup. ISA pun tak seteruk itu.
Apa dianya Sosma ini…source dari Ma (Rosmah), katanya sambil disambut ketawa para hadirin.
Secara keseluruhannya, majlis hi-tea anjuran UMNO Cawangan Pusat Bandar Taman Cempaka amat berjaya dengan dewan penuh orangramai yang mahu mendengar ucapan daripada Tun Mahathir meskipun mereka perlu membayar RM80 untuk menghadirinya.
Dengan semangat yang dipercikkan oleh Tun Mahathir melalui kata-katanya, sudah mula terdengar ura-ura lebih banyak majlis seperti ini akan diadakan di bandar-bandar lain di seluruh negara selepas ini.
Beberapa hadirin dari pelbagai negeri yang hadir secara terbuka menyatakan mahu membawa Tun Mahathir ke negeri mereka pula untuk tujuan meneruskan tekanan dan memaksa pengunduran Najib daripada jawatannya.
Selepas mendengar ucapan dan penerangan Tun Mahathir, khususnya berkaitan 1MDB, wang RM2,600 juta dan keyakinan nilai ringgit serta pasaran saham boleh dipulihkan selepas pengunduran Najib, rata-rata yakin apa yang berlaku sekarang bukan lagi masalah UMNO, tetapi sudah menjadi masalah kepada negara. (SH 04/10/2015)
Tun Mahathir ketika tiba dan mula masuk ke dewan hotel de palma, ampang.
Tun Mahathir ketika sessi soal jawab dengan diapit oleh Sanusi Junid dan Syed Saifuddin.
Aziz Yassin, Ibrahim Ali dan Mad Aris Yusof adalah antara jemputan yang hadir.
Tamrin Ghafar, Aziz Yassin dan Zor Aziz sedang berbual-bual sementara menunggu Tun Mahathir selesai sessi sidang akhbar dengan wartawan.
Sebahagian hadirin yang hadir untuk mendengar ucapan Tun Mahathir.

0

0

votes
Article Rating
Kongsikan artikel ini


BOLEHKAH NAJIB DIKALAHKAN DI PEKAN?

Rasanya sudah dua tiga kali Tun Mahathir Mohamad menyebut mengenai perlunya Najib Razak dikalahkan di kawasan di pilihanrayanya, Pekan sebagai salah satu cara menghalangnya daripada terus menjadi Perdana Menteri selepas pilihanraya umum akan datang.
Ini tentunya berikutan sikap Najib yang enggan mengalah serta terus mahu berpaut di kerusi yang didudukinya di singgahsana Perdana Putra meskipun hingar bingar menolaknya bukan lagi sekadar kedengaran di dalam negara, malah sudah merebak ke banyak penjuru dunia.
Semalam, dalam satu majlis anjuran UMNO Cawangan Pusat Bandar Taman Cempaka, di Ampang, bekas Perdana Menteri itu mengulangi sekali lagi perkara itu.
Kali ini, selain meminta pengundi Pekan mengalahkan Najib dengan menolak sebarang bentuk percubaan memberi mereka wang, beliau juga mahu mereka mencontohi sikap pengundi Cina.
Saya lihat, orang Cina kalau kepentingan mereka terancam, mereka akan bersatu dan sanggup melupakan kepentingan parti yang mereka anuti, tambah beliau.
Katanya, pengundi Pekan juga perlu bijak dan berpakat dengan baik serta belajar daripada semangat orang Cina itu.
Bagaimanapun, jelas Tun Mahathir, sama ada mereka boleh berpakat dengan baik atau sebaliknya, ia ditentukan oleh pengundi Pekan sendiri.
Orang ini (Najib) pencuri, biarkan dia kalah di Pekan, tetapi dalam masa yang sama pastikan UMNO terus menang dalam pilihanraya, hurainya lagi.
Nampak macam menarik idea Tun Mahathir, malah ramai yang bersorak dan bertepuk tangan mendengarnya.
Soalnya, bolehkah Najib dikalahkan di Pekan?
Meskipun Najib pernah menang tipis 241 undi pada pilihanraya 1999, tetapi selepas itu majoriti kemenangannya boleh dikira cukup selesa.
Beliau dikatakan bukan saja lebih memperkemaskan jenteranya menangani segala macam masalah di kawasan pilihanrayanya itu, bahkan turut aktif menambah pendaftaran pengundi juga bagi memastikan kemenangan tipis itu tidak berulang lagi.
Sebab itu, majorit kemenangan Najib dalam pilihanraya 2004 terus melonjak kepada 22,292 undi. Malah jika dalam pilihanraya 1999, jumlah yang keluar mengundi hanya seramai 27,539 orang, angka itu meningkat kepada 41,102 orang pada pilihanraya 2004.
Daripada majoriti kemenangan sebanyak 22,292 undi pada 2004 pula,  keselesaan itu berterusan lagi dengan menjadi 26,464 undi pada pilihanraya 2008 dan 35,613 undi pada pilihanraya 2013 yang lalu.
Mengambil kita semua angka-angka ini, bagaimanakah Najib mampu ditewaskan?
Apakah perlu Tun Mahathir sendiri bertanding di Pekan melawan Najib?
Atau, kalau pun tidak Tun Mahathir sendiri yang bertanding kerana faktor usia dan sudah pernah menjadi Perdana Menteri selama 22 tahun, adakah dalam pilihanraya akan datang beliau akan mengambil keputusan turun berkampung sepenuh masa di Pekan bagi berkempen menewaskan Najib?
Mungkinkah pemimpin-pemimpin yang rapat dengan Tun Mahathir seperti Sanusi Junid, Ibrahim Ali dan lain-lain akan turut sama dengannya “membelasah” Najib di Pekan sepanjang musim kempen pilihanraya akan datang nanti?
Dalam hal ini, memandangkan Najib yang ingin ditumbangkan, apakah Tun Mahathir turut sedia berpakat dengan Pakatan Harapan agar mereka dapat meletakkan calon yang benar-benar sesuai, berwibawa  dan “heavyweight” bagi melawan Najib itu?
Hakikatnya tentulah tidak bermakna jika Tun Mahathir sekadar mahukan tewas di Pekan, tetapi calon yang berlawan dengannya sekadar “ikan bilis” saja.
Jika dalam kes menekan Tun Abdullah Badawi dulu, Tun Mahathir sanggup keluar UMNO, apa agaknya pilihan Tun Mahathir bagi mencapai keinginannya melihat Najib tumbang di Pekan ini? (SH 04/10/2015)

0

0

votes
Article Rating
Kongsikan artikel ini


ORANG SABAH JANGAN LEPASKAN PELUANG INI!!

Tidak lama sebelum ini, dalam program turun ke negeri-negeri untuk menjelaskan isu 1MDB serta mengumpul semula sokongan berikutan serangan Tun Mahathir Mohamad terhadapnya, Tawau adalah bandar kedua  selepas Perlis yang dipilih oleh Najib Razak untuk bertemu rakyat.
Dikhabarkan Tawau dipilih kerana di situ merupakan tempat paling ramai orang Bugis menetap. Alaaa….Najib kan pahlawan Bugis!!
Tapi kini giliran Tun Mahathir Mohamad pula turun ke Tawau. Kenapa Tawau juga jadi pilihan? Di depan orang Bugis, apakah Najib terus “dibelasah” lagi oleh Tun Mahathir?
Untuk orang-orang Sabah, jangan kasi lepas ini peluang bahh….(SH 05/10/2015)

0

0

votes
Article Rating
Kongsikan artikel ini


DUA PILIHAN UNTUK JADIKAN ZAHID BENAR2 "NOMBOR DUA" DALAM UMNO

Semalam Timbalan Perdana Menteri, Ahmad Zahid Hamidi dijadual mempengerusikan mesyuarat Pusat Penyelarasan dan Operasi Pilihanraya (GCOC) di ibu pejabat UMNO, tetapi tiba-tiba ia ditangguhkan tanpa sebarang sebab diberikan.
Andaian umum melihat penangguhan ia lebih kerana pendedahan media dua hari sebelum mesyuarat itu berlangsung kerana  ia kebiasaannya dikendalikan oleh Muhyiddin Yassin selaku Timbalan Presiden UMNO tetapi dikatakan diberikan kepada Zahid untuk mempengerusikannya.
Surat panggilan mesyuarat yang ditandatangani oleh Setiausaha Agung UMNO, Tengku Adnan Tengku Mansor dengan mengatakan ia akan dipengerusikan oleh Zahid Hamidi bukan saja bermakna cuba mengenepikan kedudukan Muhyiddin Yassin, malah seperti mahu memberikan peranan sebagai orang nombor dua dalam parti kepada Timbalan Perdana Menteri secara “percuma” untuk menyesuaikan dengan kedudukannya dalam kerajaan ketika ini.
Sebelum ini Muhyiddin juga sudah diketepikan peranannya sebagai Pengerusi Jawatankuasa Pengurusan dan Disiplin UMNO yang amalan biasanya akan mengadakan mesyuarat sebelum MT bersidang apabila ia digantikan dengan mesyuarat khas Biro Politik yang dipengerusikan sendiri oleh Najib.
Ternampak bahawa sejak penyingkiran Muhyiddin sebagai Timbalan Perdana Menteri, tetapi terus dikekalkan sebagai Timbalan Presiden, ketidaktentuan dan kecelaruan mulai berlaku dalam UMNO.
Sementara Muhyiddin dikekalkan jawatanya, namun peranannya diabaikan serta cuba dirampas satu demi satu.
Itu belum diambil kira lagi dengan ketidaktentuan sama ada Muhyiddin mahu diberikan ruang atau sebaliknya merasmikan Perhimpunan Agung Wanita, Pemuda dan Puteri pada Disember nanti. Najib mungkin bimbang jika Muhyiddin diberikan ruang itu, ucapannya akan bernada kritikal dan lebih mirip pembangkang berbanding menyokong segala dasar kerajaan yang dipimpinnya.
Namun tugas perasmian itu tidak boleh diberikan kepada Zahid kerana beliau masih Naib Presiden lagi. Kalau mahu diserahkan kepada Ketua sayap masing-masing merasmikannya, ia turut kelihatan janggal dan diluar amalan yang sudah biasa dilakukan sebelum ini.
Begitu juga dengan ucapan penggulungan Perhimpunan Agung UMNO nanti, Najib juga mungkin sedang memikir-mikir sama ada mahu memberi ruang kepada Muhyiddin atau tidak. Jika Muhyiddin berterusan menunjukkan sikap tidak sebulunya dengan Perdana Menteri, memberi peluang berucap seperti memberi promosi percuma kepada Muhyiddin menonjolkan dirinya.
Hakikatnya selagi ada dua orang yang berbeza di jawatan nombor dua antara kerajaan dan UMNO, kecalaruan dan ketidaktentuan akan terus berlaku. Bayangkan jika berlaku sehingga pilihanraya umum dan pemilihan UMNO yang dijadual diadakan pada tahun 2018 akan datang.
Sebab itu apabila Tun Mahathir memecat Anwar Ibrahim daripada kerajaan pada 1998, ia turut diikuti dengan penyingkiran daripada UMNO juga. Apa pun cabaran yang berlaku selepas itu, ia adalah lumrah dalam proses mengekalkan kuasa.
Dari segi politiknya, ketidaktentuan dan kecelaruan ini adalah kerana kelemahan Najib yang hanya berani menyingkirkan Muhyiddin daripada kerajaan, tetapi tidak cukup kekuatan untuk menyingkirkan Timbalan Presiden itu daripada UMNO.
Najib sepatutnya berani memecat atau menggantung keahlian Muhyiddin sebaik menyingkirkannya daripada kerajaan dan mengambil kesempatan daripadanya untuk terus mengukuhkan lagi kedudukannya dalam UMNO.
Dengan Zahid yang sudah dijadikan Timbalan Perdana Menteri dan diberikan pula tugas memangku jawatan nombor dua kiranya Muhyiddin dipecat, sudah tentu usaha mengukuhkan lagi kekuatan UMNO menjadi lebih mudah, meskipun mungkin terpaksa bergelut cabaran untuk beberapa lama bagi memberi penjelasan kepada akar umbi.
Hakikatnya, menghadapi orang yang sudah dipecat jauh lebih mudah jika dibandingkan berlawan dengan seseorang itu masih dalam jawatannya.
Tetapi berbanding sekarang, ketidaktentuan dan kecalaruan akan berlarutan selagi Muhyddin kekal di jawatannya. Najib susah, Zahid lagi susah.
Sebagai Timbalan Presiden yang dipilih, mengekalkannya bererti kedudukan dan peranannya hendaklah dihormati. Semua urusan dalaman UMNO yang selama ini dikendalikan oleh Muhyiddin mesti dikekalkan kepadanya. Ia tidak boleh diserah sesuka hati kepada Zahid kerana kedudukannya masih lagi nombor tiga dalam parti bersama Shafie Apdal dan Hishammuddin Hussein.
Hanya ada dua pilihan bagi Najib merungkaikan kemelut ini, walaupun sebenarnya boleh dikira agak terlewat.
Pertama, membangkitkan semula  isu ucapan dan kritikan Muhyiddin terhadapnya sebelum ini berkaitan 1MDB dan wang RM2,600 juta untuk dibawa dalam MT dan seterusnya dihukum dengan pemecatan daripada UMNO atau penggantungan jawatannya sehingga pemilihan seterusnya.
Selepas itu, serahkanlah semua mandat pemangkuan jawatan Timbalan Presiden dengan senang hati kepada Zahid Hamidi. Zahid pun tentu lebih senang hati menerimanya.
Kedua, mengembalikan semula tarikh pemilihan UMNO yang sudah dianjakkan ke tahun 2018  sebelum ini kepada tarikh asalnya iaitu tahun depan.
Ketika itu, hanya kira-kira setahun dari sekarang, Najib bolehlah memberi sokongan sepenuhnya kepada Zahid untuk bertanding jawatan Timbalan Presiden UMNO sebagaimana mantapnya sokongan Tun Mahathir kepada Tun Ghafar ketika bertembung dengan Tun Musa Hitam dalam pemilihan 1987 dahulu.
Muhyiddin pula, berilah kebebasan kepadanya sama ada mahu mencuba bertanding jawatan Presiden UMNO, mengekalkan jawatan Timbalan Presiden yang disandangnya sekarang atau terus bersara daripada politik.
Jika tidak berani walau “sebiji habuk pun” untuk memilih salah satu daripada dua pilihan tersebut, maka belajarlah menghormati jawatan, hak dan peranan Muhyiddin. (SH 05/10/2015)

0

0

votes
Article Rating
Kongsikan artikel ini


NASIB TUN M SETERUSNYA…KENA SAMAN, TANGKAP ATAU DIPECAT DARIPADA UMNO?

Perdana Menteri, Najib Razak akhirnya menghantar surat saman kepada bekas Presiden MCA, Dr Ling Liong Sik berhubung kenyataannya yang didakwa berunsur fitnah baru-baru ini.
Sabtu lalu, Dr. Ling bersetuju dengan desakan Tun Mahathir agar Najib berundur daripada jawatannya kerana  mendakwa “telah mengambil duit orang lain untuk dimasukkan ke akaun peribadinya.”
Sehubungan itu, tempoh tujuh hari diberikan kepada bekas Menteri Pengangkutan itu untuk menarik balik kenyataan tersebut, memohon maaf dan membayar sejumlah ganti rugi atau berdepan dengan tuntutan saman fitnah di mahkamah kerana mencemar nama baik Perdana Menteri.
Tindakan pantas terhadap Dr Ling ini menggambarkan Najib kini meneruskan sikap tidak mahu  lagi memberi muka kepada pengkritik yang cuba menjejaskan reputasinya.
Setelah beberapa pemimpin pembangkang juga disamannya sebelum ini, Dr Ling adalah sasarannya paling terbaharu sekali.
Tetapi, tentunya ramai ingin tahu apakah tindakan Najib terhadap Tun Mahathir yang juga tidak henti-henti mengkritiknya?
Apakah beliau juga bakal disaman oleh Najib?
Dalam program Tun Mahathir di Ampang pada Sabtu dan di Sabah semalam, jelas dan terbuka bekas Perdana Menteri menyifatkan Najib sebagai pencuri.
Kalau nak kena tangkap, tangkaplah…tapi saya nak cakap terang-terang di sini…Najib curi duit, kata Tun Mahathir ketika berucap di Ampang dan beliau mengulanginya lagi dakwaan itu di Sabah.
Apakah bezanya antara dakwaan “Najib curi duit” oleh Tun Mahathir dengan  ungkapan “telah mengambil duit orang lain untuk dimasukkan ke akaun peribadinya” oleh Dr Ling itu?
Tidakkah kedua-duanya bermaksud mencuri?
Berani dan tergamakkah Najib mengheret Tun Mahathir ke mahkamah atau beliau akan menghadapi serangan daripada bekas Perdana Menteri itu dalam bentuk yang lain?
Dalam hal ini mungkinkah Tun Mahathir akan dipecat keahliannya daripada UMNO berikutan Setiusaha Agung UMNO, Tengku Adnan Tengku Mansor mengatakan pihaknya sedang memantau tujuh pemimpin kerana kesalahan melanggar disiplin parti.
Adakah Tun Mahathir salah seorang daripadanya?
Tun Mahathir pula semakin agresif menyerang dan sedia menjelajah ke seluruh negara untuk meneruskan tekanannya menyingkirkan Najib.
Setelah di Ampang Sabtu lalu dan Sabah semalam, beberapa destinasi lain juga sedang dirancang sebagai pentas untuk Tun Mahathir mengadakan program “Bicara Negawarannya” dan menjelaskan pelbagai isu semasa yang sedang berlaku dalam negara.
Atau mungkinkah Tun Mahathir akan ditangkap dibawah Akta Hasutan atau atas lain-lain  dakwaan yang dianggap mengancam keselamatan negara sepertimana yang dialami oleh Khairuddin Abu Hasan yang kini diSosmakan selama 28 hari?
Di Ampang baru-baru ini memang beliau turut membayangkan kemungkinan dirinya akan ditangkap.
Nak kata takut, takut jugalah tapi kalau saya kena tangkap…berapa lama sangatlah umur saya ada lagi, katanya berseloroh.
Lalu, berdasarkan beberapa tindakan agresif Najib mempertahankan kedudukannya sejak kebelakangan ini melalui tindakan perundangan atau seperti yang dihadapi oleh Khairuddin Abu Hasan dan sebelum itu turut menyingkirkan ramai orang daripada kabinet dan jawatan penting dalam kerajaan, seperti mustahil Tun Mahathir akan “dilepaskan” begitu saja.
Cuma yang mana satu nasib sedang menanti Tun Mahathir agaknya – saman, tangkap atau sekadar dipecat keahlian UMNO? (SH 06/10/2015)

0

0

votes
Article Rating
Kongsikan artikel ini


KASIHAN ANWAR IBRAHIM!!

Pagi tadi Anwar Ibrahim hadir di Mahkamah Tinggi Jalan Duta berhubung kes samannya terhadap Utusan. Namun bukan kes samannya itu yang menarik perhatian, tetapi keadaannya yang ketika ini jelas begitu uzur dan memerlukan rawatan, lebih menggamit perasaan.
Beliau kelihatan lebih kurus, cengkung dan rambutnya juga mulai gugur. Walaupun ketika beliau tersenyum, rasanya seperti ingin menitis air mata menatap wajahnya.
Apa yang diminta oleh Anwar hanyalah rawatan kesihatan. Beliau tidak minta lebih daripada itu.
Walau bagaimana sekalipun persepsi dan penilaian kita terhadapnya, melihat keadaan terbarunya ini, pasti setidak-tidaknya menerbitkan secebis rasa simpati dan kasihan dengannya.
Tidak lama sebelum ini, seorang bekas Ahli Parlimen yang berkesempatan melawat Anwar di Penjara Sungai Buloh ada menyampaikan keluhan bekas Timbalan Perdana Menteri itu bahawa keadaannya di penjara sekarang lebih “teruk” walaupun yang menjadi Menteri Dalam Negeri  adalah kenalan baiknya suatu ketika dahulu.
Menurut bekas Ahli Parlimen itu lagi, Anwar mengeluh kerana beberapa permintaannya yang dibawah bidang kuasa Menteri Dalam Negeri, telah ditolak begitu saja dan ia berbeza ketika beliau dipenjara kali pertama di mana Tun Mahathir Mohamad menjadi Menteri Dalam Negeri pada waktu itu.
Kata beliau, Anwar berseloroh, “Tun Mahathir pun tak buat aku macam ni.”
Kepada Menteri Dalam Negeri yang sudah menjadi Timbalan Perdana Menteri sekarang, tidak memercikkah titis simpati, walaupun sedikit pun, melihat keadaan Anwar ini? (SH 06/10/2015)

0

0

votes
Article Rating
Kongsikan artikel ini


GERTAKAN SAMAN NAJIB TIDAK LAGI DITAKUTI…

Tanpa menunggu tempoh tujuh hari sebagaimana yang diberikan oleh peguam Najib Razak, bekas Presiden MCA, Dr Ling Liong Sik sebaliknya hanya memerlukan kurang daripada tiga hari saja untuk menjawab gertakan mahu mengheretnya ke mahkamah.
Dr Ling memutuskan tidak akan meminta maaf kepada Najib berhubung kenyataannya yang bersetuju dengan Tun Mahathir agar Perdana Menteri meletakkan jawatannya dengan alasan “telah mengambil wang orang lain untuk dimasukkan ke akaun peribadinya.”
Berikutan kenyataan Dr Ling itu, Najib telah menghantar surat tuntutan peguam yang mahukannya meminta maaf, menarik balik dan membayar sejumlah ganti rugi dalam tempoh tujuh hari  atau jika tidak, proses tindakan undang-undang akan dimulakan kerana menganggap dakwaan bekas Menteri Pengangkutan itu sesuatu yang berunsur fitnah.
“Saya kata kepada Perdana Menteri, jika anda memilih untuk menyaman saya, saya akan pertahankan diri saya. Dengan penuh rendah diri, saya terima cabaran anda.
“Saya ingin menyaksikan Perdana Menteri berdiri di kandang saksi kerana tidak syak lagi beliau akan melakukannya bagi membuktikan reputasinya telah tercalar.
“Saya mahu mengulangi sekali lagi bahawa saya mempertahankan apa yang saya katakan. Saya tidak akan memohon maaf,” tegas Dr Ling dalam kenyataannya.
Dengan jawapan Dr. Ling itu, beliau seperti  menuruti jejak langkah The Wall Street Journal (WSJ) yang tetap mempertahankan laporannya mengenai wang RM2,600 juta meskipun telah diminta oleh peguam Najib untuk menjelaskan sama ada laporannya itu bermaksud Perdana Menteri telah menyalahgunakan wang 1MDB.
Bagaimanapun, atas ketegasan WSJ mempertahankan laporannya dan sedia ke mahkamah beserta sekali lagi pada minggu lalu memberi jawapan kepada surat kedua sama ada akan menggunakan Akta Speech atau sebaliknya, sehingga sekarang belum juga Najib mengambil tindakan undang-undang sebagaimana yang dijanjikannya.
Secara jantannya, jawapan Dr Ling yang bertegas tidak mahu memohon maaf dan sedia berdepan di mahkamah adalah cabaran terbuka kepada Najib agar segera mengambil tindakan undang-undang terhadapnya.
Najib pula,  sebagai pahlawan Bugis yang kononnya gagah berani serta sanggup mengharungi cabaran sehingga bumi berkeping dua, tentulah tidak ada pilihan lain selain bertindak jantan juga dengan terus saja menyaman Dr Ling tanpa berlengah-lengah lagi.
Selepas ini, kita hanya perlu menunggu apakah Najib sebenarnya berani menyaman Dr Ling dan berdiri di kandang saksi bagi mempertahankan reputasinya yang didakwa sudah tercalar itu?
Atau mungkinkah Najib akan melengah-lengahkan lagi masa seperti dalam kes WSJ dengan menghantar satu lagi surat tuntutan kepada Dr Ling bagi memohon penjelasan lanjut pula tentang maksud sebenar kenyataan yang dikeluarkannya itu?
Harapnya, biarlah hanya WSJ saja yang digertak tapi belum juga disaman dan gertakan saman kepada Dr Ling ini biarlah menjadi kenyataan akhirnya.
Yang nyata, dengan tindakan Dr Ling enggan memohon maaf dan sedia berdepan di mahkamah, gertakan saman Najib tidak lagi ditakuti oleh sesiapa juga pun.
Ia juga secara halusnya bermakna Najib semakin tidak dihormati lagi atas kedudukannya dan kian ramai yang tidak segan-segan membuat pelbagai dakwaan serta mahukannya meletakkan jawatan dengan segera.
Dengan itu, seharusnya lebih ramai yang berani ke depan meminta Najib berundur sambil membuat dakwaan tertentu sepertimana dilakukan oleh Dr Ling ini agar mereka juga kena saman akhirnya.
Lihat apa dakwaan Mahfuz Omar terhadap Najib semalam. Dengan berani beliau mendakwa negara sedang ditadbir pemimpin korup dan menjalankan cara pentadbiran seperti kumpulan mafia.
Pujian sebenarnya harus diberikan dan harapnya Najib akan turut memulakan tindakan mahkamah terhadap Mahfuz juga.
Maka, selepas itu biarlah Najib hanya sibuk turun naik mahkamah saja dan mencatat satu lagi  rekod sebagai Perdana Menteri paling banyak berdiri di kandang saksi. (SH 08/10/2015)

0

0

votes
Article Rating
Kongsikan artikel ini


KENAPA PEMIMPIN UMNO DIAM DENGAN TITAH RAJA DAN ADAKAH MAHFUZ KENA
SAMAN?

Apabila Raja-Raja Melayu mengeluarkan kenyataan menggesa kerajaan menyelesaikan secepat mungkin siasatan berkaitan 1MDB dan mengambil tindakan sewajarnya terhadap pihak yang terlibat, sehingga ini belum kedengaran lagi sebarang reaksi daripada pemimpin UMNO mengenainya.
Najib diam, Zahid Hamidi diam, Tengku Adnan (kerabat juga ni??) diam dan Ahmad Maslan juga diam. Pendeknya, semua dalam UMNO seolah-olah tidak melihat saranan Raja-Raja Melayu itu sebagai sesuatu yang penting dan bernas, walhal rasanya inilah pertama kali Raja-Raja Melayu bersuara dalam soal yang melibatkan kerajaan.
Apakah pemimpin UMNO tidak menganggap gesaan Raja-Raja Melayu itu sebagai sesuatu yang serius?
Selama ini tidak pernah Raja-Raja Melayu mahu masuk campur dan menyerahkan sepenuhnya kepada kerajaan yang memerintah menyelesaikan sendiri segala kemelut yang mereka hadapi.
Tetapi, pelbagai rentetan dalam 1MDB yang sudah pun berlaku terang-terang di depan mata rakyat, tentulah akhirnya menjadi antara sebab yang menggerakkan hati Raja-Raja Melayu untuk segera melakukan gesaan tersebut.
Rakyat bukan saja menjunjung kasih, bahkan rata-rata lega dengan kenyataan Raja-Raja Melayu itu dan mula menaruh harapan agar segera ada “cahaya di hujung terowong”  berkaitan penyiasatan1MDB kerana sejak kebelakangan semua itu seolah-olah bakal berlapuk dalam fail saja.
Hanya pemimpin pembangkang daripada PKR, Pas dan DAP yang pantas memberi reaksi terhadap saranan pihak istana itu.
Menteri Besar Selangor, Azmin Ali lantas menggesa kerajaan mengambil serius teguran Raja-Raja Melayu itu manakala Timbalan Presiden Pas, Tuan Ibrahim Tuan Man menuntut segera dihidupkan semula pasukan petugas khas yang telah “dimatikan” sebelum ia benar-benar berperanan sebelum ini.
Lim Kit Siang pula mahukan Parlimen memperuntukan dua hari dalam sidang Parlimen akan datang ini bagi membincang dan membahaskan permintaan Raja-Raja Melayu itu.
Tetapi daripada sekian pemimpin pembangkang yang menyambut baik apa yang dilakukan oleh Raja-Raja Melayu itu, kenyataan yang dikeluarkan oleh Mahfuz Omar terlihat agak berani,  berterus terang dan tepat “mengena ke dahi”  Perdana Menteri.
Namun, apabila meneliti satu persatu ayat yang dikeluarkannya itu, tidak ada rakyat yang bebas dan merdeka yang tidak bersetuju dengannya.
Antara intipati kenyataan Mahfuz Omar ialah:-
– memohon Raja-Raja Melayu bertindak lebih keras dengan segera memecat Perdana Menteri dan Peguam Negara susulan kontorversi 1MDB yang terus berpanjangan.
– Raja-Raja Melayu tidak boleh membiarkan institus Raja-Raja tercalar dan institusi awam yang berdiri atas nama Diraja bertindak berasaskan canpurtangan kuasa politik pemimpin korup yang menerajui negara sekarang.
– menyifatkan pentadbiran negara sekarang tidak ubah seperti perjalanan pentadbiran sebuah kumpulah mafia.
– dalam kumpulan mafia, siapa yang lawan ketua akan ditembak tetapi dalam politik negara siapa yang mengancam Najib akan dicantas, diugut dan sebagainya.
Hakikatnya, sesiapa yang mengenali Mahfuz tentulah tidak hairan dengan kenyataan atau ayat-ayat yang dipilihnya itu.
Cumanya, ketika ini adalah musim Najib menyaman orang. Sudah ramai yang disamannya dengan yang terbaru ialah bekas Presiden MCA, Dr Ling Liong Sik.
Apakah ungkapan kata Mahfuz kali ini, terutama berkaitan mafia dan pemimpin korup akan mendorong Najib turut menghantar surat saman kepadanya?
Atau barangkali memang Mahfuz mahu disaman oleh Najib supaya banyak lagi pendedahan serta pertanyaan dapat dikemukakan di mahkamah nanti? (SH 07/10/2015)

0

0

votes
Article Rating
Kongsikan artikel ini


AYUH ABANG DIN…KENA BERANI SIKITLAH DAN JANGANLAH JADI PENYU LAGI!!

Rasanya sudah ramai yang membaca kenyataan media oleh Timbalan Presiden UMNO, Muhyiddin Yassin berkenaan pendirian Majlis Raja-Raja yang mahu siasatan 1MDB diselesaikan dengan segera serta diambil tindakan sewajarnya kepada pihak-pihak yang terlibat dalam skandal itu.
Kenyataan media yang turut menyentuh beberapa aspek lain itu bukan saja disiarkan oleh kebanyakan media bebas, malah dikongsi dengan meluas melalui Facebook dan Whatsapp sehingga ia menjadi perbualan di mana-mana saja.
Secara umumnya kenyataan media Muhyiddin itu masih boleh dianggap berani, tegas dan selari dengan kehendak rakyat walaupun beliau mengeluarkannya melalui Facebook dan difahamkan juga sedang berada di luar negara ketika ini.
Berikut adalah antara intipati kenyataan media Muhyiddin yang dipecat sebagai Timbalan Perdana Menteri pada 28 Julai lalu:-
1 – menyambut baik dan menjunjung kasih terhadap kenyataan Majlis Raja-Raja dan ia menunjukkan keprihatinan DYMM Raja-Raja  terhadap kemelut 1MDB yang semakin hari semakin menjejaskan keyakinan rakyat terhadap kerajaan.
2 – pihak yang sewajarnya menjunjung titah Majlis Raja-Raja ialah Perdana Menteri selaku ketua kerajaan dengan memastikan siasatan terhadap 1MDB dijalankan secara telus, adil dan berkecuali tanpa sebarang gangguan serta diambil tindakan dengan segera tanpa rasa takut dan pilih kasih.
3 – berhubung siasatan 1MDB oleh Bank Negara yang telah membuat kenyataan sudah menyelesaikan siasatannya, jika ia mengandungi bukti-bukti yang boleh mensabitkan mana-mana pihak dengan apa-apa kesalahan di bawah undang-undang negara, maka adalah menjadi tanggungjawab Peguam Negara mendakwa mereka di mahkamah.
4 – mahu Peguam negara memaklumkan kepada masyarakat umum mengenai perkembangan mutakhir berhubung perkara itu.
5 – keanggotaan Jawatankuasa Kira-Kira Wang Negara (PAC) mesti diisi dengan segera bagi membolehkan jawatankuasa itu meneruskan siasatan dan amat malang sekiranya siasatan PAC terbengkalai hanya disebabkan beberapa ahlinya menerima perlantikan sebagai anggota pentadbiran kerajaan.
6 – setelah laporan awal Ketua Audit Negara diserahkan kepada PAC, masyarakat umum kini tertunggu-tunggu status laporan akhir Ketua  Audit Negara itu.
7 – perkembangan proses siasatan 1MDB yang kelihatan perlahan dan hampir tergendala menunjukkan seolah-olah ada tangan ghaib yang sengaja mahu menutup kesalahan pihak-pihak tertentu.
8 – menyelar penahanan Khairuddin Abu Hassan di bawah Sosma semata-mata kerana membuat laporan kepada pihak berkuasa luar negara berhubung transaksi 1MDB sedangkan undang-undang itu adalah untuk membendung kegiatan terrorisme atau keganasan.
9 – mempersoalkan adakah tindakan membuat laporan kepada pihak berkuasa berhubung transaksi sebuah syarikat swasta merupakan satu kegiatan keganasan?  Adakah 1MDB sebuah institusi yang kebal dan amat dilindungi oleh pihak berkuasa negara kita?
10 – susulan titah DYMM Raja-Raja itu, menyeru warganegara yang prihatin menyuarakan kebimbangan mereka mengenai 1MDB atau membuat laporan kepada mana-mana pihak berkuasa supaya siasatan sscara telus, adil dan berkecuali dapat dilakukan.
11 – janganlah dibiarkan kemelut 1MDB mencemarkan nama baik Malaysia bak “nilai setitik rosak susu sebelanga”  sedangkan negara kita amat dihormati oleh masyarakat antarabangsa dan diyakini oleh pelabur serta pedagang dari seluruh dunia.
Keseluruhannya kenyataan ini menunjukkan Muhyiddin kekal berani seperti dahulu dan tetap tidak berubah walaupun ketika mengeluarkannya beliau berada di luar negara. Diharapkan selepas ini Muhyiddin tidak saja berani mengeluarkan kenyataan semata-mata, tetapi turut berani turun padang sama untuk menyuarakan pandangan dan kebimbangannya.
Janganlah lagi jadi seperti kepala penyu, sekejap muncul, sekejap menyorok. Jadilah seperti Tun Mahathir Mohamad yang sentiasa berani, konsisten dan tidak pernah letih untuk menyingkirkan Najib bagi menyelamatkan negara ini.
Tiada gunanya Muhyiddin sekadar meminta semua warganegara menyuarakan kebimbangan mereka mengenai 1MDB atau membuat laporan kepada mana-mana pihak berkuasa ( seperti intipati no 10) jika beliau sendiri hanya duduk di rumah atau lebih kerap ke luar negara berbanding bersama-sama rakyat yang sedang sengsara.
Jika sudah melahirkan kebimbangan yang begitu tinggi mengenai pelbagai masalah dalam negara, terutama berkaitan 1MDB dan penyalahgunaan undang-undang Sosma, maka inilah masanya untuk bertindak dan mengotorkan tangan bersama-sama dengan rakyat.
Apa kata, kalau pun tidak Muhyiddin sendiri yang membuat laporan kepada pihak berkuasa, tetapi sekurang-kurangnya menjadi penggerak agar lebih ramai rakyat daripada seluruh negara membuat laporan mengenai 1MDB. Bukankah impaknya akan jadi lebih berkesan?
Ayuh Abang Din…marilah turun bersama  semua gerakan yang bertujuan menyingkirkan Najib dan menyelamatkan negara sekembalinya dari luar negara nanti. Jelajahilah negara ini, terimalah pelbagai jemputan NGO, dekati pelbagai kelompok masyarakat atau sesiapa saja sebagai Timbalan Presiden UMNO untuk menyuarakan kebimbangan yang sudah lama bersarang dalam kalbu.
Duduklah di mana-mana pentas bersama Tun Mahathir yang walaupun sudah melebihi usia 90 tahun, masih gigih dan kuat semangatnya untuk kepentingan negara sedangkan dalam usianya sekarang, dengan kehidupan sempurna dan anak-anaknya sudah berjaya, jika beliau duduk berehat dan tidak berbuat apa-apa pun, tiada siapa marah dengannya.
Negara kita sudah ditadbir dengan begitu teruk sebenarnya. Kalau tidak, takkanlah sampai Majlis Raja-Raja menyatakan pendirian yang secara tidak langsungnya menggambarkan kegagalan pemimpin serta kerajaan sedia ada menguruskan negara.
Meskipun Tun Mahathir pernah menyatakan Muhyiddin tidak mahu terlalu ke depan menekan Najib kerana enggan dilihat begitu menginginkan kerusi Perdana Menteri itu, jangan dijadikan ianya alasan untuk bersenang-lenang menanti jawatan itu jatuh ke riba.
Muhyiddin seharusnya sedar, kedudukannya sebagai Timbalan Presiden UMNO dengan kemelut yang sedang berlaku sekarang adalah kebetulan saja dan diluar kuasanya untuk mengelakkan ianya daripada bertembung.
Jika ditakdirkan beliau menjadi Perdana Menteri, itu adalah rezekinya yang kebetulan menduduki kerusi nombor dua dalam UMNO sekarang. Namun janganlah diharapkan semuanya secara percuma dan  membiarkan pula Tun Mahathir lebih banyak keluar peluh daripada dirinya.
Tidak beretika sama sekali terhadap perjuangan untuk memulihkan negara dengan jawatan yang ada jika tidak mahu menonjol ke depan itu semata-mata kerana enggan dilihat terlalu inginkan kerusi Perdana Menteri.
Kalau begitu, buat saja pengumuman tidak mahu menjadi Perdana Menteri dan turun padang itu dilakukan semata-mata untuk memulihkan negara saja? Berilah kepada sesiapa yang difikirkan sesuai untuk menggantikan Najib nanti.
Yang penting, turunlah padang dan basahkan baju dengan peluh perjuangan. Lakukannya demi negara dan setelah Raja-Raja sendiri menyuarakan kebimbangan mengenai negara ini, seharusnya tiada apa-apa lagi yang membimbangkan Muhyiddin untuk terus melangkah gagah. (SH 08/10/2015)

0

0

votes
Article Rating
Kongsikan artikel ini


BERISTERI KERABAT DIRAJA, HISHAMMUDDIN TAK SEHARUSNYA BUAT2 TIDAK FAHAM
BAHASA RAJA

Sesiapa  pun yang membaca kenyataan Majlis Raja-Raja berhubung 1MDB sebenarnya tidaklah sukar memahami maksud sebenar mengapa ia dikeluarkan.
Ia secara jelas bermaksud bahawa Raja-Raja kecewa dengan siasatan berkaitan 1MDB dan hilang kepercayaan dengan apa yang berlaku dalam rentetan penyiasatan sebelum ini, lalu membuat gesaan agar ia dapat diselesaikan dengan segera demi kepentingan rakyat dan negara.
Sudah tentu kenyataan Majlis Raja-Raja ini antara lain ada hubungkaitnya dengan pemecatan Peguam Negara, gangguan terhadap SPRM, pertukaran beberapa pegawai ke Jabatan Perdana Menteri dan perlantikan menganggotai pentadbiran kerajaan kepada anggota Jawatankuasa Kira-Kira Awam Negara, di tengah-tengah mereka sedang menjalankan siasatan mengenai 1MDB.
Sebab itu, isi kenyataan yang dikeluarkan oleh Penyimpan Mohor Besar Raja-Raja Melayu bagi pihak Majlis Raja-Raja antara lain berbunyi:-
– selesaikan secepat mungkin siasatan 1MDB dan ambil tindakan sewajarnya kepada pihak yang terlibat.
– semua pihak harus beri kerjasama sebenar dengan jujur.
– penemuan siasatan hendaklah dilaporkan secara lengkap dan telus.
– kegagalan memberi penjelasan yang meyakinkan dikhuatiri akan mengakibatkan krisis keyakinan di kalangan rakyat.
– rakyat yang percaya, sama ada dengan realiti atau persepsi berkaitan 1MDB akan mempengaruhi kejatuhan nilai ringgit secara mendadak.
– badan-badan penguatkuasa dan institusi kawal selia hendaklah menyempurnakan amanah Tuhan dan kepercayaan rakyat secara telus.
– mengingatkan bahawa kepentingan rakyat dan negara hendaklah mengatasi kepentingan peribadi.
Sukarkah memahami maksudnya? Walaupun tidak disebut perkataan hilang kepercayaan terhadap tindak-tanduk Najib Razak berhubung siasatan 1MDB dalam kenyataan itu, hakikatnya memang itulah maksud sebenarnya.
Sebab itu apabila membaca reaksi sepupu Najib, Hishamuddin Hussein yang mengatakan kenyataan itu tidak bermaksud Majlis Raja-Raja hilang kepercayaan terhadap Perdana Menteri berhubung siasatan 1MDB, ianya seratus-peratus tidak benar.
Kata Menteri Pertahanan itu lagi, jika Raja-Raja bermaksud demikian, mereka akan cakap bulat-bulat.
Bagaimanakah Hishammuddin yang beristerikan kerabat Diraja Pahang, tidak memahami maksud sebenar kenyataan Raja-Raja itu?
Bukankah kenyataan dalam bahasa yang mudah itu seharusnya lebih difahami oleh sesiapa saja, lebih-lebih lagi oleh anggota kabinet kerajaan yang sepatutnya lebih cerdik  memahami yang tersurat dan tersirat.
Kalau ditanya murid-murid sekolah yang akan mengambil peperiksaan SPM pun, barangkali mereka tidak mengambil masa lebih daripada dua hari untuk menjawab bahawa kenyataan Majlis Raja-Raja itu memang bermaksud institusi payung negara itu sudah hilang kepercayaan terhadap Perdana Menteri berhubung siasatan 1MDB.
Namun, jika dilihat dengan anggota kabinet kerajaan sekarang, mereka mengambil masa dua hari untuk memberi reaksi terhadap kenyataan Majlis Raja-Raja itu dengan setakat ini hanya Hishammuddin, Zahid Hamidi dan Abdul Rahman Dahlan saja yang bersuara mengenainya.
Tidakkah Hishammuddin sedar bahawa Raja- Raja, golongan Istana dan kerabatnya adalah kelompok yang sangat berbudi bahasa dengan sering menggunakan bahasa berkias dan sopan dalam perbualan.
Mereka bukanlah golongan yang mudah mengungkapkan perkataan seperti haramjadah, bangang, bangsat atau seekor-seekor yang ditujukan kepada manusia yang lain, walau dalam keadaan marah dan tertekan sekali pun.
Kalau pun Hishammuddin terlalu ingin mempertahankan sepupunya, beliau tidak seharusnya menolak realiti. Terimalah realiti yang terbentang di depan mata dan jangan sesekali cuba menutupnya sehingga memalukan dirinya sendiri sedangkan dengan beristerikan kerabat Diraja, beliaulah yang sepatutnya lebih memahami maksud sebenar kenyataan Majlis Raja-Raja itu. (SH 09/10/2015)

0

0

votes
Article Rating
Kongsikan artikel ini


HAHAHA…NAJIB BAGI TEMPOH KEPADA DIRI SENDIRI PULAK!!!

Ini betul-betul kelakar. Lebih lawak daripada lawak antarabangsa. Sesiapa pun pasti tidak dapat menahan ketawa mendengarnya.
Dulu bukan main gah lagi Najib Razak mengumumkan bahawa peguamnya sudah menghantar surat tuntutan kepada bekas Presiden MCA, Dr Ling Liong Sik agar menarik balik, memohon maaf dan membayar sejumlah gantirugi atas dakwaan membuat dakwaan fitnah terhadapnya atau berhadapan dengan tindakan undang-undang di mahkamah.
Untuk maksud itu, peguamnya memberi tempoh tujuh hari kepada Dr Ling untuk menjawab surat tuntutan tersebut.
Di Ling kemudian hanya mengambil masa tiga hari saja untuk menjawabnya dengan mengatakan sedia menyahut cabaran Najib itu di mahkamah dan enggan memohon maaf.
Apa jadi kemudiannya? Sepatutnya saman sudah boleh diputuskan sebab telah ada jawapan daripada Dr Ling.
Tetapi kini peguam Najib pula mengatakan pihaknya akan memutuskan sama ada meneruskan saman atau tidak selepas tempoh tujuh hari itu berakhir.
Mengapa perlu tunggu lagi? Bukankah Dr Ling sudah menjawab menyatakan sedia untuk disaman?
Bukankah sepatutnya Najib terus saja menghantar surat saman fitnah terhadap Dr Ling dengan kadar segera atau setidak-tidaknya mengatakan saman itu tetap akan akan dilakukan kerana sudah ada kata putus daripada Dr. Ling mengenainya.
Nak tunggu apa lagi? Tidakkah ini seperti  Najib memberi tempoh kepada diri sendiri untuk memikir sama ada ada mahu meneruskan saman atau sebaliknya?
Jangan-jangan jadi macam WSJ juga nanti, gah saja lebih, tapi sampai sekarang samannya tidak menjadi kenyataan.
Katawa lagi….kahkahkah…(SH 09/10/2015)

0

0

votes
Article Rating
Kongsikan artikel ini


SELEPAS TITAH RAJA2, KEADAAN SEPATUTNYA JADI LEBIH BAIK

Perbualan mengenai 1MDB terus hangat di mana-mana meskipun selepas Majlis Raja-Raja mengeluarkan kenyataan yang mahu siasatan mengenai syarikat sarat hutang itu segera diselesaikan dan diambil tindakan terhadap mereka yang terlibat.
Yang paling diharapkan oleh orangramai ialah sebaik saja Raja-Raja bersuara, semuanya menjurus kepada keadaan yang lebih baik sebagai isyarat mendaukatkan kedudukan Raja-Raja Melayu sebagai payung kepada rakyat dan negara.
Tambahan lagi, disedari juga bahawa bukanlah amalan biasa bagi Majlis Raja-Raja bersuara yang bersifat menegur kerajaan, melainkan jika dirasakan sesuatu itu sudah dianggap terlalu membebankan dan boleh menjurus kepada keadaan yang tidak baik untuk rakyat dan negara.
Tidak dinafikan harapan semua pihak amat menggunung tinggi sebaik mendapati Raja-Raja turut menunjukkan keprihatinannya berkaitan 1MDB.
Tetapi, apakah yang berlaku selepas Raja-Raja bersuara?
Walaupun Peguam Negara pantas mengeluarkan kenyataan sebagai respon kepada titah Raja-Raja dengan menghujahkan sebab-sebab tiada sebarang pendakwaan berkaitan siasatan Bank Negara terhadap 1MDB, ia nampaknya tidak berakhir begitu saja.
Sebagai tindak balas, di sebalik mengakui tugas pendakwaan adalah di bawah bidang kuasa Peguam Negara, Bank Negara semalam telah mengeluarkan kenyataan yang siasatannya mendapati 1MDB telah membuat pendedahan tidak tepat atau tidak lengkap bagi mendapatkan kebenaran melabur di luar negara.
Bank Negara lalu mencadangkan Peguam Negara memulakan pendakwaan jenayah terhadap 1MDB kerana pelanggaran Akta Kawalan Pertukaran Wang 1953.
Berikutan cadangan itu ditolak, Bank Negara telah meminta Peguam Negara mengkajinya sekali lagi, namun ia juga ditolak atas hujah tiada pembuktian baru dikemukakan.
Susulannya, Bank Negara membuat keputusan membatalkan tiga kebenaran yang diberikannya sebelum ini kepada 1MDB untuk pelaburan berjumlah AS$1.83 bilion di luar negara dan menghantar  balik wang tersebut serta mengemukakan pelan baginya.
Dengan kenyataan ini, orangramai akhirnya tahu Bank Negara telah menjalankan tanggungjawab dengan sewajarnya serta menunjukkan apakah kesalahan yang telah dilakukan oleh 1MDB.
Soalnya, dengan semua ini sudah terdedah dah wujud berbalas-balas kenyataan yang secara tidak langsung menggambarkan rasa tidak puas hati Bank Negara,  mungkinkan Peguam Negara sedia mengkaji semula keputusannya sebelum ini atau mengekalkan keputusan lama yang bermakna mengekalkan juga kebimbangan orangramai terhadap siasatan 1MDB meskipun setelah Raja-Raja bersuara?
Selain itu, selepas Raja-Raja bersuara yang mahukan siasatan 1MDB disegerakan dan mereka yang terlibat diambil tindakan, seorang lagi iaitu Mathias Chang telah ditahan di bawah Sosma.
Beliau adalah peguam Khairuddin Abu Hassan yang sudah pun ditahan di bawah Sosma selama 28 hari sebelum ini. Mathias ditahan ketika melawat Khairuddin di Balai Polis Dang Wangi.
Apakah kerajaan sebenarnya menyambut baik saranan Majlis Raja-Raja apabila masih menahan seseorang yang bersikap lantang terharap 1MDB dibawah Sosma?
Tidakkah sepatutnya, apabila Raja-Raja sudah bersuara, tumpuan harus diutamakan kepada menyelesaikan siasatan 1MDB dan mendakwa mereka yang melakukan kesalahan dan bukannya terus menangkap mereka yang membuat laporan mengenai syarikat itu?
Di sebalik tangkapan Mathias itu pula, Najib sebagai ketua kerajaan masih terus berdiam diri daripada memberi reaksinya yang sekaligus menimbulkan tanda tanya mengenai sikapnya terhadap titah Raja-Raja itu.
Apakah penahanan berterusan di bawah Sosma ini juga mengesahkan kenyataan Muhyiddin Yassin mengenai kemungkinan adanya tangan ghaib di sebalik siasatan sambil menyatakan kebimbangannya  seolah-olah 1MDB adalah sebuah entiti yang kebal?
Dalam rentetan yang terus membimbangkan ini, apakah mungkin atau perlu Raja-Raja bertitah sekali lagi selepas ini? (SH 10/10/2015)

0

0

votes
Article Rating
Kongsikan artikel ini


ZAHID PATUT HALAU PENYEBAB AIR KERUH DULU SEBELUM SALAHKAN PENANGGUKNYA

Dari kejauhan nun di Amerika Syarikat, Timbalan Perdana Menteri, Zahid Hamidi melontarkan teguran kepada pemimpin-pemimpin BN kerana menimbulkan provokasi yang boleh menyebabkan keraguan terhadap agensi-agensi penguatkuasa susulan kenyataan yang dikeluarkan oleh Majlis Raja-Raja berkaitan kemelut 1MDB.
Katanya, sebarang kenyataan berunsur provokasi tidak seharusnya dijadikan sandaran untuk menggambarkan seolah-olah agensi penguatkuasaan tidak mengambil tindakan segera bagi menyelesaikan penyiasatan dan melakukan pendakwaan lebih awal.
Ketulusan saranan daripada Majlis Raja-Raja tidak seharusnya ditangguk di air keruh yang seharusnya dijernihkan agar terpancar keikhlasan untuk menyelamatkan parti dan kerajaan, katanya.
Walaupun mungkin kenyataan Zahid itu ditujukan kepada beberapa pemimpin yang lain, namun jelas sasarannya paling mungkin ialah kepada Muhyiddin Yassin kerana reaksinya terhadap kenyataan Majlis Raja-Raja yang turut mengaitkan tentang pendakwaan, tangan ghaib, 1MDB tidak kebal dan sebagainya.
Lebih jelas kenyataan Zahid itu barangkali ditujukan kepada Muhyiddin apabila beliau turut menyebut, “tindakan dendam dan memburukkan keadaan akhirnya menyumbang kepada menang sorak kampung tergadai” yang seolah-olah Timbalan Presiden UMNO itu masih berdendam atas pemecatannya sebagai Timbalan Perdana Menteri.
Sesuatu yang Zahid harus sedari ialah memang orang menangguk di air yang keruh. Tidak ada sesiapa mahu menangguk di air jernih, kecuali orang yang tak berapa betul akalnya.
Menangguk di air jernih bukan saja mengundang ketawa ramai, malah kalau pun ada ikannya, ia lebih awal melarikan diri sebaik melihat bayang tangguk mencecah permukaan air.
Oleh itu, memang orang hanya menangguk di air keruh. Selain mungkin ada ikan yang boleh diperolehi, besar atau kecil tangguknya juga tidak mudah dilihat oleh ikan.
Kalau air sudah keruh, jangan marah kepada orang yang menangguk yang mungkin memperolehi ikan melalui tanggukannya itu, tetapi yang patut disalahkan ialah siapa yang menyebabkan air itu menjadi keruh.
Bahkan kalau air sudah keruh dan diketahui pula ada ikannya, tidak berapa cerdik pula jika sekadar membiarkan saja dan tidak melakukan apa-apa tanggukan. Kata orang, rezeki jangan ditolak.
Orang politik dan penangguk ikan lebih kurang saja sifat dan perangainya. Pantang ada peluang dan kesempatan, pasti akan direbutnya. Semua ada sifat begitu.
Dalam isu 1MDB, yang salah bukanlah mereka yang menangguk di air keruh tetapi yang perlu dipersalahkan ialah mereka yang menyebabkan air yang sepatutnya jernih menjadi keruh.
Sebagai timbalan perdana menteri, Zahid seharusnya melihat punca air menjadi keruh itu. Kalau beliau ada kekuatan dan benar-benar ingin melihat parti serta kerajaan menjadi lebih baik, Zahid seharusnya menghalau penyebab air keruh itu terlebih dahulu sebelum marahkan mereka yang menjadi penangguk.
Tiada penyebab air keruh, maka tiadalah air menjadi keruh dan tiada jugalah sesiapa akan turun menjadi penangguk.
Jernihkan air terlebih dahulu sebelum menyalahkan orang yang menangguk di air keruh. Jika air sudah jernih, tiada sesiapa pun mahu jadi penangguk lagi. (SH 11/10/2015

0

0

votes
Article Rating
Kongsikan artikel ini


SUSULAN TINDAKAN TERPUJI BANK NEGARA, PENANTIAN KINI PADA SPRM

Walaupun hanya seorang wanita, Gabenor Bank Negara, Dr Zeti Akhtar Aziz nyata seorang yang berani dan tidak mudah mengalah. Di sebaliknya wajahnya yang lembut dan sering tersenyum, ketegasannya tetap menyerlah.
Bank Negara yang dipimpinnya bukan saja melengkapkan penyiasatan yang teliti, malah membuat syor kepada Peguam Negara agar pendakwaan jenayah diambil terhadap 1MDB atas kesalahan di bawah Akta Kawalan Pertukaran Wang 1953 kerana memberi maklumat tidak lengkap atau tidak tepat berhubung pelaburannya di luar negara.
Kali pertama syornya telah ditolak oleh Peguam Negara dan Bank Negara kemudian membuat rayuan agar penolakan itu dikaji semula.
Tetapi ia juga ditolak oleh Peguam Negara atas alasan tiada bukti baru yang dikemukakan.
Atas nama tanggungjawab dan yakin pelanggaran undang-undang telah dilakukan oleh 1MDB, di samping barangkali “putus harapan”  dengan jalan pendakwaan melalui Peguam Negara, Bank Negara lantas mengambil langkah drastik membatalkan tiga kebenarannya sebelum ini kepada syarikat pelaburan itu untuk pelaburannya di luar negara yang berjumlah AS$1.83 bilion atau  kira-kira RM7,500 juta mengikut nilai pertukaran semasa.
Serentak dengannya, Bank Negara juga mengarahkan jumlah pelaburan itu segera dibawa balik dan mahukan 1MDB mengemukakan pelan baru berkaitan dengannya.
Dengan tindakan tersebut, bermakna Dr Zeti telah mematuhi beberapa titah Majlis Raja-Raja berkaitan 1MDB yang antaranya:-
– semua pihak harus beri kerjasama sebenar dan jujur.
– penemuan siasatan hendaklah dilaporkan secara lengkap dan telus.
– badan-badan penguatkuasa dan institusi kawal selia hendaklah menyempurnakan amanah Allah dan kepercayaan rakyat secara telus.
– kepentingan rakyat dan negara mesti mengatasi kepentingan peribadi.
Namun, sebagaimana yang diumumkan sebelum ini, Bank Negara hanyalah salah satu daripada empat agensi yang sedang menyiasat 1MDB. Tiga lagi ialah PDRM, SPRM dan Jabatan Peguam Negara.
Daripada ketiga-tiga agensi tersebut, yang paling ditunggu ialah hasil penyiasatan SPRM terhadap SRC International, sebuah syarikat milik 1MDB tetapi kemudian dipindahkan kepada Kementerian Kewangan kerana didakwa menyumbangkan dana berjumlah RM42 juta ke dalam akaun peribadi Najib sebagaimana yang didedahkan oleh The Wall Street Journal.
Hasil penyiasatan SPRM tentu saja amat dinanti-nanti kerana semasa menjalankan tugasnya – pejabat mereka telah digeledah, pegawai ditukar, dokumen dirampas dan beberapa kacau ganggu yang lain telah berlaku.
Ia kemudian mendorong SPRM mengadakan solat hajat khas memohon perlindungan Tuhan dengan harapan mereka sentiasa diberi kekuatan dan perlindungan dalam menegakkan kebenaran.
Kita faham antara masalah SPRM untuk melengkapkan penyiasatan ialah untuk mendapatkan keterangan dua saksi yang dipercayai menghilangkan diri dan bersembunyi di luar negara iaitu bekas Pengarah Urusan SRC International, Nik Faisal Arif Kamil serta bekas Pengarahnya, Suboh Md Yassin.
Dalam hal ini SPRM harus menggunakan segala kekuatan serta rantaian yang ada padanya untuk menjejaki dua saksi tersebut dan penyiasatan tidak seharusnya tergantung begini saja untuk tempoh yang lebih lama.
Jika terlalu lama tanpa jawapan, harapan rakyat turut pudar bersamanya dan boleh menjejaskan kepercayaan rakyat sendiri terhadap SPRM.
Setelah Bank Negara menunjukkan keberaniannya, hasil siasatan SPRM adalah sandaran rakyat yang amat ditunggu-tunggu dalam perjuangan menegakkan kebenaran yang seterusnya berkaitan 1MDB. (SH 11/10/2015).

0

0

votes
Article Rating
Kongsikan artikel ini


KENYATAAN MEDIA BERSAMA DARI YAYASAN KEPIMPINAN PERDANA

Penahanan peguam Matthias Chang dan sebelum ini anak guamnya Datuk Seri Khairuddin Abu Hassan di bawah Akta Kesalahan Keselamatan (Langkah-Langkah Khas) 2012 atau SOSMA 2012, adalah satu penyalahgunaan kuasa serta tindakan terdesak untuk mendiamkan pengkritik. Penggunaan SOSMA untuk menahan kedua-dua individu ini juga adalah bertentangan dengan semangat dan tujuan Akta ini diluluskan oleh Parlimen.
Amatlah malang bagi rakyat Malaysia apabila tindakan tersebut diambil oleh pihak berkuasa, mesej yang sampai kepada rakyat ialah apabila seseorang melaporkan berlaku kesalahan, orang yang membuat laporan akan ditangkap.
Pada akal yang sihat, tindakan ini juga memperlihatkan apabila ada pihak yang didakwa melakukan kesalahan dan apabila laporan dibuat terhadapnya, apa jua peruntukan undang-undang yang ada akan digunakan untuk menutup kesalahan pihak yang didakwa.
Tidakkah amat memalukan apabila seseorang yang dituduh melakukan kesalahan tidak berusaha membuktikan kebenaran ataupun “his innocence” tetapi sebaliknya orang yang melaporkan kesalahan ditahan.
Oleh kerana tidak ada undang-undang yang dapat digunakan untuk menahan dan menangkap orang yang membuat laporan, maka digunakan satu undang-undang yang digubal untuk tujuan memelihara keselamatan negara dan ketenteraman awam serta memperuntukkan satu hukuman yang berat untuk membuat tahanan dan tangkapan.
SOSMA yang diperbuat menurut Perkara 149 Perlembagaan Persekutuan adalah khusus untuk menghalang sebarang tindakan  atau ancaman oleh sekumpulan besar orang di dalam dan di luar Malaysia:
1)untuk menyebabkan keganasan terancang terhadap orang atau harta, atau untuk menyebabkan sebilangan besar warganegara takut akan keganasan itu;
(2)untuk membangkitkan perasaan tidak setia terhadap Yang di-Pertuan Agong;
(3) yang memudaratkan ketenteraman awam di dalam Persekutuan atau mana-mana bahagiannya, atau yang memudaratkan keselamatan Persekutuan atau mana-mana bahagiannya;
atau
(4)untuk mendapatkan perubahan, selain dengan cara yang sah, apa-apa jua yang ditetapkan melalui undang-undang.
Matthias Chang adalah peguam yang mengiringi Datuk Seri Khairuddin Abu Hassan membuat laporan mengenai dakwaan salahlaku 1MDB kepada pihak-pihak berkuasa di dalam dan di luar Malaysia. Tindakan ini tidak bercanggah dengan undang-undang mana-mana negara dan tidak boleh dianggap sebagai suatu ancaman kepada ketenteraman dan keselamatan awam yang dilindungi oleh SOSMA.
Malahan laporan-laporan yang dibuat oleh Datuk Seri Khairuddin Abu Hassan adalah mengikut lunas-lunas demokrasi serta hak yang dijamin oleh mana-mana negara yang mengamalkan sistem demokrasi.
Justeru, kami menegaskan bahawa penahanan Matthias Chang dan Khairuddin Abu Hassan di bawah SOSMA adalah satu bentuk penyalahgunaan proses undang-undang oleh pihak berkuasa yang jelas bercanggah dengan tujuan undang-undang ini diluluskan oleh Parlimen.
Ia menyekat hak dan kebebasan individu untuk mengambil suatu tindakan yang sah dalam sebuah negara yang menjunjung keluhuran Perlembagaan dan kedaulatan undang-undang.
Apatah lagi, YAB Perdana Menteri sendiri ketika membentangkan Rang Undang-Undang SOSMA 2012 di Dewan Rakyat pada 16 April 2012 memberikan jaminan bahawa setiap individu “bebas menyuarakan pendapat, mengkritik, menyokong, berbeza pandangan, bersiasah mahupun menganggotai apa-apa pertubuhan”. Malahan, beliau berjanji “tidak ada sesiapa akan dihukum hanya kerana menjalankan hak-hak yang dijamin oleh Perlembagaan Persekutuan serta undang-undang negara”.
Berdasarkan janji ini, maka kedua-kedua warganegara ini mestilah dibebaskan serta-merta dan pihak berkuasa memberikan jaminan bahawa tiada sesiapa lagi akan ditahan di bawah SOSMA hanya kerana menyatakan pandangan, pendapat dan kritikan serta mengambil apa-apa tindakan yang dibenarkan oleh Perlembagaan Persekutuan dan undang-undang negara.
YABhg Tun Dr Mahathir Mohamd
YABhg Tun Ling Liong Sik
YB Tan Sri Dato’ Hj. Muhyiddin Hj Mohd Yassin
YB Datuk Seri Shafie Apdal
YBM Tengku Razaleigh Hamzah
YBhg Tan Sri Ong Tee Keat
YBhg Tan Sri Sanusi Junid
12 Oktober 2015.

0

0

votes
Article Rating
Kongsikan artikel ini